url: =William Carey leh Judson te Nihgel :: ZOMI DAILY\nposted on 24 July 2015 at 9:48 am Lomkholna: Article, Thawntuang\nWilliam Carey kum 1793 kumin hong lut aa, Khedap khui nasep sem in gupna thu hong puak hi. Calcutta hong tun ciangin College sia khawng hong semin Kamlet khawng hong semto hi. Khatvei a khualam hong ciah in Missionary Society va phuan hi. England gam panin Sangmang a puak uh ciangin nung zuih aa, ahuh theih dingin Society khat hong phuan khia uh hi. Kum 1812 kumin hong pai khia aa, America panin hong pai Judson tawh hong tonin Tawmbaw tungah thu hong ki kum khawm uh hi. Pasian thu hong ki kumto uh aa, Tuithehna sangin Tuiphumna manzaw cih musak hi. Sangmang tuak ahih uh hangin a upna a ki tuiphumna uh ki bang hetlo uh hi.\nCalcutta hong tun uh ciangin khua laizang luiluang Oceangreen tui sungah William Carey in Judson tui na phum hi. Tua-a ki panin Judson sangmang zong Tuiphum sangmang hong suak pah hi. 1813 kumin Judson hong tung suk aa, Mawlamia khua hong tung hi. Kawlgam pen milim bia gam khauhpai mahmah khat hi aa, Judson in gupna thu a gen ciangin Kawlte’n Ni sagih sung bungbu khai in a zi gal etsak cih bangin bawl uh hi. Thongzong khiasak uh aa, khua khat leh khuakhat leitangsa pen khedap bulhsak lo in a khetawh paisak hi. Thongsung ah kia leuleu in tua kal in a zi in na sihsan cih bangin lungkhiatna ding tampi na phukha uh hi. Thongsung panin hong suah khia khit ciangin gupna thu mah genin hong neih veve hi.\nMihing nuntakna sungah ahoihlam ding na lianpi ih gel ciangin haksatna leh thutuamtuam tampi ih phukha ding hi. A hizongin lungkhiatna cih pen ginat lohna ahih manin gualzawhna pia theilo hi. Minam ading, Pasian a ding ih ki piakna khat peuhpeuh ah hangsantak leh citak tak in kalsuan gitnget ding ahihi. Tuakna phutkhatna na sia semsem leh tupna gimna khauhsak semsem ding hizaw hi.\nTua ban-ah tulai Pastor te zong a piang thak tamlo uh hi. Mi khempeuh a piang thak dingin muhhuai nawnlo hi. Na inn aa hong pai khat zong muan pah ding leh a thu up pah ding zong hi tuanlo hi. Sangmang tuaktuak Carey leh Judson te zong a gam uh panin Piangthak ki sa in hong pai uh hangin khatpen pianthak mello upna bek tawh a kalsuan khat hi cih pen ki mu hi. Pastor pawl khat hong khuanung piangthak cih tampi ka mu hi.\nHaksatna ih tuahzah in ih lawhcin keileh ih gimna ih tupna diktaklo cihna ahih manin, tupna ki cian, gimna ki cian neih vilvel ding thupi hi. Hih ka tupna in mimal hamphatna ding maw, mipi hamphatna ding cih ngaihsun ciat in tupna ki cian ih neih ding thupi hi.\nHih a tunga sangmang nihte upna leh sanna a cilin ki banglo aa, ahizongin a tupna uh ki bang sitset ahih manin tupna ki cian aneih manun tuni dongin Pasian gamzai semsem in amin uh mangngeilo uh hi. Hih bang nasep hoih sepnopna Zomite sungah hong khangsemsem hen.\nPrevious: Tulaai Leitung Thuthang Tuamtuam Updates July 23, 2015\nNext: A cihnopna kilamdang kammal “Kideidanna” le “Kilamdanna” thu\nTedim District leh Tuithang Town vai Minister Pu Pau Lun tawh dotna dawnna\nSian anglai pan’ Luang thupha!


timestamp: atn

url: =INN-AH CIAH NI. Agelh ~ Khoi Lam Thang - Laibu Saal\nHome > Thuluui/Articles > INN-AH CIAH NI. Agelh ~ Khoi Lam Thang\nINN-AH CIAH NI. Agelh ~ Khoi Lam Thang\nINN-AH CIAH NI\nAgelh ~ Khoi Lam Thang\nJoshua 24: 14-15\nTua ahih ciangin tu-in Topa zahtak un la, lungsim tak leh thumanna tawh ama na sem un. Na pu na pate un Gun gal leh Egypt gamsungah a biak uh pasian-te koihkhia un la, Topa' na sem un. Topa' na na sepnop kei uh leh, Gun galkhata a na na sepsak uh na pu na pate uh pasian ahi a, note' ten'na gam Amor mite' pasian ahizongin, a na na sepsak ding peuhpeuh uh tuni-in teel un. Ahih hangin kei leh ka innkuanpihte in ahih leh Topa' na ka sem ding uh hi, a ci hi.\nDawi a paikhiatna mipa in Jesuh kiangah, Kei zong hong zuisak in, ci-in a thum hi; ahi zongin Jesuh in,Na inn-ah ciah in la, Pasian in nang-a' dingin bangzah takin na hong sepsak hiam, cihna thu va gen in,ci-in a sawlkhia hi. A mipa ong ciah a, ama-a' dingin Jesuh' sepsakna thu khempeuh, khuasung engah a gengen hi.\nTedim mite thu thak a thei nuam phadiakte ci leng! 2005 Kumthak kiimteng ka thuzak khat gen dihdih ni. Kawlzang Zomite te'nna khua khat-ah lokho innkuan khat in anla khin in lo an piang teng lo (wvif;) ah a om laitak, a tapa tangvalpa in a zu leiba loh nangin a pa' kiangah buhhum ngen hi. A pa in kum khat tawntung a hanciam, a khawhsa buhhum teng innzong tun nailo a, sehsuah zong khennailo a, zu leiba loh nang a piakkhiat ding haksa sa hi. A lungsim nasa hi. Phallo hi. A tapa in a ngetnget zawh tawlkhat khit ciang cikze kilkel lo in a pa hei tawh to a, tuksuk pah hi. To thuahsuk in si hi cih thu kiza hi. Tapa in a pa that! That takpi!!! Manglam hi lo, tangthu hi lo. Mite zong hilo. Tulai Zomite' i innkuan dinmun lungngaih huai mahmah hi. A thak in lungngai in a bulpan pan ciat leeng cih lunggulhna tawh "Inn-ah ciah ni" ci'n hong zawn ing.A nuaia bangin thulu [(1) Innkuan thupisak ni, (2) Innkuan pan a bul phut ni, (3) Innkuan bulphuh in nasem ni] bulh-in kikum dihni.\n(1) Innkuan thupisak ni.\nInnkuan i cih pen mihingte kipawlna lakah a bul pen a ciip pen a thupi pen leh a khauhpen ahi hi. Abul hong patsak Pasian hia, tua Pasian in ama minthanna dingin zang nuam hi. Manphasa hi. Thupisa hi. Dawmangpa in zong innkuan thupisa mahmah hi. Banghanghiam cih leh Pasian langpan nading phualpi innkuan hi cih phawk hi. Tua innkuan ah Jesuh Khrih lutang a, a kikoih khak ding patau mahmah hi. Innkuan sungah kikausiphum nuam den hi. Kisailasak nuam mahmah hi. Hih thu a telsiamlo innkuante khuasakna ah theihloh kal in dawimangpa hong lut ziauziau a, bangkua nuntakna kisongsawlawi lianlian hi. Innkuan i thupitsaklohna gu lel in Zomite sukpuk topuk i om hi.\nInnkuan kithutuak liailiai te sangin a nuamzaw koi ah om hiam. Innkuan nuam leh leitung a nuam hipah lel hi. Neih bangbang huan a i nekkhop liailiai sangin an limzaw an om lo hi. Bangkua a nuamsak ding mihingte bawl inn hoih mahmah-te hi tuanlo hi. Innkuan ki-it leeng bukno khatzong lungnopna, luiging bekzong la ngaihpi suak hi. Pasian in van pan nuihmai in hong ensuk a, tua lai mun ah tawntung nuntakna thupha hong pia hi.\nKhatvei ka pawlpi (Leipi) mite khat in "Siapa ka inn uh toi nasa na, ko zai sa peuhmah hi ve ung" hong ci dihdih hi. A taktak in, a inn uh bukno khat ahi hi. I hawhnop ciang lo lai kawmkil tawn in kilut hi. Innsung ah tutna leh sabuai banga a zatkhop uh singkuang lian khat om a, a mau innkuan 3 tawh lengla khan kidim hi. "Bangci in maw Pa Kam" ka cih leh "Innkuan ki-it lingling peuh leeng inn zai mahmah lel mate" hong ci hi. Hi takpi sa ing. Taih inn lianpipi sungah om a, ihmu sip thei lo mi tampi om hi. Inn nuamsa lo a, vakvak om hi. Kihtak nei a, leitung nuntak a bubu te a dingin leitung toi mahmah hi. Innkuan sung pen lungmuang taka i tenna a zai mahmah i leitung suaksak ni.\nGeorge Moore in "Mite in lungnopna zongin a inn uh nusia mah ta leh lungnopna taktak pen inn a tunkik uh ciang mu pan uh hi" ci hi. Innpan pusuak khia-in lungnopna na zon hang na mi kei ding hi. Mu ing na cihte zong ngawng tungsiah leh tawlkhat sung bek a kimang nopna hi ding hi. aysmf&TifrSKppftdrfwGif;Nzpf cih kammal thuk ngaihsut in nopna taktak innkuan bulphuh in zong ciat ni.\nZomite in nidang tawh kibang nawnlo hi hang. Khangto semsem khuapi zuan semsem ihih manin innkuan i bulphuh semsem ding kisam hi. Innkuan nuntakna i manphatsak semsem kei leh i biakna leh i ngeina tawh kigamla semsem ding hi hang. Inn pan sauvei pipi i vakkhiat ciangin pumpi bek vakkhia lo-in lungsim zong vakkhia pahpah thei hi. Gamdang pai innkuan tampite ah bangkua buaina om hi. A zinte a buai a om mah bangin, innngakte zong buai thei sem hi. "Gallu kikta gallutuakte" in "Hau nuam kisa a siphot zawzen" kha hi lo i hiam? Tu hun Lai Siangtho gelh hun hi leh "Gamdang pai a sum khempeuh na thalawh khin zongin na innkuan a kitap leh bang phattuamna om a hi hiam?" kici ding hi.\n1992 Pawl US Embassy pan first secretary pa Bill North in Ko innkuan leh suahtakna mah thupi ngaihsut pen ung "We value family and freedom" hong ci ngei hi. Ka bilkha ah mang thei lo hi. Zomite in innkuan mah a thupisak ngetngeut dih ni.\n(2) Innkuan pan a bul phut ni.\nNupi papi khawng i suah khit ciang sun lak peuh in eikia om in lasa leeng, a neu lai a late mah hong phul masa pen hi. I Lai Siangtho kamngahte gen ni ci leng i nu hong hilh maw, Sunday School pen i theih maw hi pah lel hi. Sang masa penpen leh a hoih pen innkuan hi a, siama hoih penpen i nu hi. I nu’ angsung pan khantawn i khom ding upna hong pokhia ahi hi. Ka nu hng hilh ka la theih masak penpen "Mual tung khuadam lak ah migi tuucing a tuumang a zong hi ciah pih ding in" cih hi a, ka bilkha ah a mang ngeilo hi. Pasian nasem ka suah nading hong tawsawn la khat ahi hi.\nNupi khat in “Ka tate pen Pasian in ka kham lukhu dinga hong piak ahih manin, midangte in tua kham lukhu a ngah khak ding pammaih lua hi” ci hi. Camping leh crusade khawng pan tate kikhel hilo-in, innkuan pan piangthak hi leh deihhuai pen hi. Innkuan pansan khanlawhna kisam hi hang. D.L. Moody in "Ka nu hong kep bangin mi nu te'n a tate uh kem leh leitungah thong om lo ding hi" ci ngam zen hi. Tate adingin a piangthak nu le pa kisam hi. Piangthak-lo nu leh pa te pen ngawngah an gawina suang khih in tuipi thuk sung ah khiat ding a kicite tawh kinai mahmah ding hi. Tua bang nu leh pa te a dingin na tate hilhhilh hangin hilh banglo ding hi. Na hilhhilh teng na hilh loh, na hilhloh teng na hilhhilh suak ding hi. Na hih sim teng hong etteh ding a, na gengen teng gen banglo ding hi.\nTu in Zomite in kum 100 pawi bawl khin ta hi hang. I Khristian suahna khang thum khang li cing pan hi. Mikangte' lak ah: "A pu in Hebia kam in Lai Siangtho sim, a pa in French kam in thungen a, a tapa in thungen ngei nawnlo hi" cih paunak khat nei uh hi. Kiamsuk lam ah khangto mahmah ci ni. Eite zong, pute piangthak mahmah, pate'n pawlpi makai sem, tate biakinn pai ngeilo ahih khak ding lauhuai mahmah hi. Lei mong dongin lungdamna thu gen ding a hong sawlpa in khang khat pan khang khat dong a gen dingin hong sawl hi cih phawk ni.\nJanuary 24 pan February 4 sung Indonesia gam Bali tuikulh ah ka va zin pak hi. Bali mite a tamzaw Hindu biakna bia uh a, inn kim ah biakna tau nei uh hi. A milim pasian uh a sangpen ah koih in, a thupipen in a ngaihsutna uh ahih manin biakna taute inn khum dawn sangin tawmkhat sangsak zaw hamtang uh hi.. A nungta Pasian a bia Zomite in i Pasian biakna tau koi ah koih i hiam? Mun khempeuh ah Pasian om ci in ut bangbang tat theih nading letmat ngah kisa kha kei ni. I Pasian thupi sim leng ei adingin hong thupi semsem ding hi. Pasian a lianbelsakte' innkuan sungah Pasian in thupha siit neilo hi.\nInnkuan sung pan upna khaici a po khiat theih na dingin Innkuan kikhop neih den ding a bulpi khat ahi hi. Biakinn kikhop leh veeng kikhop (home cell) khawngte paulap in nei in, innkuan kikhop i nelhsiah khak ding lauhuai hi. Paunak in (22:6) Naupang khat a neu lai in lampi man tawnsak le cin a teek dongin lampial nawnlo ding hi ci hi. Tua naupang pattah nading mun pen Innkuan ahi hi. Naupangte khuak pilna ding sum tampipi bei in tuition i kahsak mah bangin kha nuntakna ading tuition i lak ding kisam hi. A neulai kha ading na piak pen sumkhol (investment) na hi hi. Na bei ngam kei leh a golciang piakloh phamawh damiah bangin hong laksak ding hi.\nInnkuan kikhop thupi mahmah hi. Dawi mangpa in zong a thupit lam thei ahih manin neih loh theihtheih ding hanciam hi. A hun a mun ciangtan in i sawm taktak kei leh a vak nuam, lai-en nuam, TV en nuam, lengla, phone cihte zangin dawimangpa in hong subuai nuam den hi. Innkuan pawlkhatte bangah innkuan thunget hun ding pen aMumfNim sung bek hi liang zen hi. Tua nangawn thunei pen khat in remode tawh khawlsak ziau in "Na thu uh ngen vou" ci lianmawk hi. Thungetsau leh man nailo in na hong sim thei lai hi. Hun tuam vilvel in la ding, mun tuam khat seh tuam ding, Pasian tawh kihona hun hisak ding hi hang. Haksa taleh kipan veve in. Khatvei zo phot le cin, a ban zawh nop ding hi. Bang mah a thei nailo taneute a dingin a mang nawnlo ding mualsuang gelhgelh na hi hi.\nCommunist gam khat ah Kenchick-te innkuan in innkuan kikhop nei den uh hi. Kumpi thuneite in kikhop nawn loh dingin thupia hi. Kikhawm teitei uh hi. Nikhat ni ciangin sum 10,000 liau sak giap uh hi. Kim leh paam in "Tu petpet ciang Kenchick-te'n innkuan kikhop khawlta buang in teh" acih uh leh, a tawp sangsik in, "Khatvei kikhop 10,000 man ahih leh tuni a kipan nikhat nih veita kikhawm ni. Kiman lua" ci uh hi. Ei adingin sum piakkul lo hi. Hamtang ngaihsut dih ni.\nYangon a om innkuan khat thu hong hawmsawn nuam ing. Amau America tung khin uh hi. Tuma kum 15 lai pawl in a inn vuah ka hawh ciang "Thu ngen ni ei Pa Nang" ci leng, a zi a tate sam in a kim khit ciang kongkhak bell leh Telephone khak hi. Muh theihloh a siangtho Pasian tawh kiho ihih manin a pualam kizopnate khak ding hi hang ci hi. Pasian lianbelsak peuh leng adangte kikhaktan zo lel ding hi.\n(3) Innkuan bulphuh in nasem ni.\nInnkuan pen pawlpi sang in om masa zaw hi. Zong thupi zaw hi. Pawlpi a bul in innkuan ahi hi. Tua ahih manin Pasian nasepna ding a phualpi taktak innkuan ahi ding kisam hi. Thu-um innkuan tuamtuam i kigawm ciangin Pawlpi a piang ahi hi. Innkuan hoih om lohna ah Pawlpi hoih om theilo hi. Innkim pan mission lungtang i neih leh pawlpi in mission sep ding haksa lo hi. A sia a pha innkuan pan kipan hi. Tua ahih manin innkuan ciat pan a bul phut ding hi hang.\nI Lai Siangtho simna Luka 8 sungah: Gerasa gam dawi honpi veipa a dam ciangin Pasian min kiphat hi. Mite in lamdang sa mahmah hi. Jesuh vangliatna kilang hi. Dawi vei ngeipa zong nuam mahmah hi. Inn ciah kik nawn lo-in Jesuh nung a zuisawm leh Jesuh in “Na inn-ah ciah in la Pasian in nang a ding bangzahtak hong bawlsak hiam cih thu vagen in” ci in sawl hi. Innkuan nungngat Pasian nasep cihbang om theilo hi. Innkuan bulphuh in, tua lai pan a kuankhia dingte ihi hi.\nKhat vei papi khat biakinn ah thu a hilh leh a zi' lungsim sukha mahmah hi. A pasal' thugen hoihsa lua hih manin biakinn pan khu vingveng in ciah a, a zanpuan leh umlebel teng la in pulpit phung ah va koih leetlaat hi. Bang ci na hiam, hihte sumpi ding na cih hiam a kicih leh, "Hi lo hi, hih lai mun-ah ka pa uh hoih lua hi, ko innkuan hiah teeng le ung nuam lua ding cih ka ngaihsut ciang tu thei nawnlo a, zanpuan leh umlebel teng a va la hing" ci hi. A pua lam gen ol a, a sung lam a gahsuah haksa hi. Sia, Upa, makai hihna peuh maituam (rsufemzkH;) in nei in, mite mai-ah kineih (o&kyfaqmif) siam mahmah na pi innkuan sunga kithuak zolo i hih khak ding dah huai hi. Khangno makai, lasak siam, choir sa den hihna peuh maituam in nei in, innkuan sunga kihilh theilo nungak tangval i hih khak ding dahhuai hi. A pualam a kineih nuntak tawh lungkim lo in, a sunglam a i neih nuntak tawh innkuan pan kipan ni. A pualam pan en leng Innkuan a sung lam ah lalkuan i hih khak ding dipkuathuai hi.\nPasian thugen minthang John Wesley' nu Susannah Wesley in "Satan in innkuan hong donate i zawh leh i suakta bek ding hi. Tua zawhna tawh innkuan sungah na ka sem dinga, tua in Topa'n kei hong sawl nasep ahi hi" ci hi. Innkuan sung pan haksatna leh ze-etna te zo in, Topa' a ding sep sawm ding hi hang. Tua in Topa' zia ahi hi.\nIsrael mite saltanna Izipt gam pan hong suakta uh hi. Sehnel gam tawn in haksatna tampi a phut khit ciang Kannan gam hong lut petpet uh hi. Moses zalaih Joshua in a mipih khempeuh Shekhem ah kaikhawm in Pasian ompihna tangthu sut hi. Phawksak kik hi. A nunung pen ah "… a na nasepsak ding peuhpeuh uh tuni in tel un. Kei leh ka innkuan pihte in ahih leh Topa na bek ka sem ding uh hi" (Joshua 24:15) ci hi. Hangsan takin a mipihte tawng hi. Khensatna kician tawh nuntak ding hanthawn ni. Bak bangin kaingawisak nuamlo hi. Vot leh vot vet, sa leh sa vet dingin zawn hi.\nHih thu tuni in i minam sungah kisam hi. Topa lam ah a ding ding innkuan kua teng i om hiam. Na dang khempeuh pel in Topa bek a bel ding innkuan bangzah i om hiam! Ki-encian ciat ni. Kithakpat ciat ni. Dawimangpa leh Pasian ki lungdamsak khawm theilo hi. Mi tampite lampial in utbang in a gamtat laitak in, "Kei leh ka innkuante" mah a ci ngeungeu ding Khristian kisam ta hi hang.\nHanciam nopna om nak leh Missionry a khah zo ding Zomi innkuan tampi ki-om ta hi. Topa adingin a huaiham mahmah Khristian innkuan kisam hi hang. Jesuh in Innkuan panin mapat ding hong deih hi. Tulai Khristian tampite in bangkua sungah gen lo in midangte tung ah gen ding manlang mahmah uh hi. Midangte tunga gen sangin innkuan sunga gen haksa zaw hi. Biakinn a teci pan sangin innkuan kikhop a teci pan haksa zaw hi. Innkuan sung pan kisuanna om kilkel lo, ki-apna tawh kimlepam ah khuavak a tangsak dingte ihi hi. Pasian in innkuan bulphuh Pasian nasepna thupi sa hi. Innah ciah kik ni.\nTua ahih manin ute naute aw;\nLeitung nuntak haksa Tahan ah tai ning cih bangin ngaihsun leng a taktak in leitung i cihcih pen i innkuan na hi lel hi. Innkuan manphasak in i thupisak mateng lam man tung zolo ding hi hang. A nuam leitung-ah Pasian thupha tawh i nuntak theih na dingin "Inn ah ciah kik ni".\nInnkuan panin Khristian upna khaici tuh ding dih ni. Tate naute innkuan sungpan piangthaksak dih ni. Ka nu leh ka pa hangin Pasian’ hong itna ka tel thei hi a ci khangthak te' aw lunggulh hang. I Khristian hihna khang nihna khang thumna hi pan hi hang. A khangkhang in a kizom Pasian minamte hih sawm ni. Innkuan ah ciah kik ni. Innkuan thupisak ni. Upna khaici kituh masakna mun siangtho suaksak ni.\nInnkuan bulphuh in Pasian’ na sep sawn ding hi hang. Innkuan thukim liailiai a thungetna tawh Pasian nasemte suak ding hi hang. Joshua in a mipihte a na tawn mah bangin ei'n "Kei leh ka innkuanpihte in Topa na ka sem ding uh hi" ci in ki-ap dih ni.\nInn tawh kigamla Zomite inn-ah ciah kik ding hihang. Maizum nang om lo a, kisuan nang zong om kilkel lo hi. A tawntungin inn kong kihong hi. La sungah "Ka va gammang mualtung khuadam lakah inn pan gamlapi ka piak khin hi…" a cih bangin Zomite innpan gamlapi i pialna pan ciah kik ta ni. Ciah mengmeng ni.\nINN-AH CIAH NI.\nKhoi Lam Thang Thuluui/Articles\nItem Reviewed: INN-AH CIAH NI. Agelh ~ Khoi Lam Thang Description: Rating: 5 Reviewed By: Cinpu Zomi


url: =Khuai-mei-vak Li ~ Khat Thang :: ZOMI DAILY\nKhuai-mei-vak Li ~ Khat Thang\nposted on 26 November 2014 at 9:20 am Lomkholna: Article, Khatthang\nKhuai-mei-vak li kigualin inn sung khatah kivak khawm hi. Tua Khuai-mei kivakte in thu gen thei ciat uh hi.\nKhat in thu hong gen masa-a, “kei pen Neihlelam huahna ka hi hi, mikim kei hong deih uh a, ka omna mun ding hong zong tawntunguh hi. Ken zong mite kisapnate ka huh thei zel hi. Pawl khat in ahih leh kei pen a thupi masa hikei teh hong cih ponguh hangin, mikim phial in hong deih mahmah khat ka hi hi.” ci-in a gen khit teh thakhatin huih hong nung vat a hih manin tua khuai-mei-vak hong mit hi.\nKhuai-mei-vak dang khat hong pau leuleu-a, “kei ka min It-na hi. Khat veivei hong kimangngilh theih zel hangin, kei ka om lohna munte ah hong kilunggulh thei mahmah hi. Bangbang ahizongin ken mihingte khat le khat a kilemna ding, a kipum khatna dinguh a piang sak den ka hi hi” ci-in hong kipulak khitteh, Huih hong nung vat zel a hih manin hong mit hi.\nKhuai-mei-vak dang khat hong pau zel a, “kei ka hih leh Kilemna ka hi hi. Na khempeuh a hoih thei pen dingin a kemcing tawngtung ka hi hi. Kei vangin mihingte ki-itin nungta khawm liallial thei uh hi. Kei bel mikim kisap den khat hing veng ee” acih khitphetin, Huih hong nung zel a hih manin hong mit hi.\nTua laitakin, Inn sungah tangvalno khat hong lut a, khuai-mei mit thum teng a muh ciangin dahin hong kap hi. A cihna ding dang thei tuan lo-in, a mah kia phun kawmkawmin “bang cih peuhmah ding ka hia leh?” a cih lai tak, khuai-mei-vak khat a om lai pen hong pau-in tangvalpa hong hopih hi.\n“Tangvalpa aw! bangmah lung himawh peuhmah kei in! hih a mitsa khuai-mei teng kei mah in, a tangkik dingin kong vak sak thei hi. Kei ka min Lam-etna kici hi. Lem-etna na lungsim takpi tawh nong neih nak a leh, Neihlelam hauhna, It-na, Kilemna avekpi in hong piakik thei kha ding ka hi ve!” ci-in hopih hi.\nHih I thu gelh in, Lam-etna kician I neih nak leh na khempeuh a nei thei ding I hih lamtak hong phawk sak banah supna, baina I thuak khak hangin lungkham lo-in Lametna kaht teitei tawh kalsuan ding a kisapna hong phawk sak hi.\n*Tha hong pia laisim mimal khempeuh tungah ka lungdam, mi a tam theithei sim ding lunggulhna tawh Inn lam ah a free phial a hawm zawh ding laibu zong ka hanciam laitak hi. Tedim ah FM station hong kipat ciangin zong mipi zak theih dingin makaite in hoih a sak bangun hong hawm khiat sak dinguh hi. Topa’ thupha!*\nPrevious: Thuthak Tomkimcing 25 Nov 2014\nNext: Munlai Tuiphum Pawlpi Kha Khanlawhna\nDahpihna thupuak – Lunnu


url: =Zogam ah Meiphelh Mawtaw ki ngah thak :: ZOMI DAILY\nZogam ah Meiphelh Mawtaw ki ngah thak\nposted on 7 December 2014 at 6:58 pm Lomkholna: News, TedimPost, Zomi\nTedim khuapi in meiphelh mawtaw thak 2 leh tuipua mawtaw 2, Tonzang in meiphelh mawtaw 2 leh tuipua mawtaw 1, Cikha in meiphelh mawtaw 1 leh tuipua mawtaw 1, Tuithang in meiphelh mawtaw 1 leh tuipua mawtaw 1, cih bangin ngah ciat uh hi. Tedim khuapi ukpa U Tin Myo Lat in meiphelh Bo U Bo Bo Win tungah December 5 ni-in ap khia hi. Hih ni mahin Kam Hau Tualpi ah meiphelh zia siamna tuamtuam zong lak ziahziah uh hi, cih kiza hi.\nTedim khuapi ah 1963 pan meiphelh zum om khin a, tua tawh kizui-in district level sanction leh facility Tedim in ngah hi, ci hi. Tulaitak Tedim ah meiphelh staff 20 om khin a, 9 kisam lai hi. Tonzang ah staff 9 om khin a, 6 kisam lai hi. Cikha leh Tuithang ah staff 8 tuak kisam lai hi. 2015 ciangin Laitui ah zong meiphelh zum om zo dingin lametna om hi, ci hi.\nTulaitakin Tedim khuapi ah company 3 in meiphelh zum innpi dawl 2 khat leh staff quarter 2 alamsan laitak uh hi a, kua company in gam adingin itna leh deihsakna tawh nasem pen, cih hong zawh siang uh ciangin kitel ding hi, ci hi.\nPrevious: Nelson tu leh tate Tedim hongzin\nNext: Tedim Post hing kikta\nUnity call echoes at Zomi Nam Ni\nZosuan Tuailai Khawmpi tangkona\nMalaysia, Serdang vengsung ah mawtaw 6 tak kiphugawp in mi 2 in sihlawh\nEritrea gamah zi atawmpen nih aneilo pasal te khantawn thongkiading


url: =Malaysia, Cyberjaya ah Operasi lutin gamdangmi 133 kiman :: ZOMI DAILY\nposted on 9 September 2017 at 11:09 pm Lomkholna: Malaysia, News, Operasi, Sawltak, World\nMalaysia, Cyberjaya sungteng ah Operasi lutin gamdangmi 133 tak kimankhia cih NST pan kiza hi. Selangor Immigration Department te makaihna tawh lametloh in zingsang 00:30am (zankim khitdeuh) hunpawl in Operasi alutvat ahihi.\nCyberjaya kuamsungteng aom Construction Sites te ah naseptheihna Work Permit kician aneilo gamdangmi “illegal immigrants” tampi om cih thu kiza ahih manin, Operasi akibawl cihi.\nTua akiman gamdangmi nasem mi 133 te lakah mi 88 tepen naseptheih nadingin Work Permit bangmah tawi neivetlo uh cihi. Adang mi 39 te ahihleh Visit Pass neisam uh a, ahi zongin ani beikhin “Expired” vive tawi uh cihi.\nAdang gamdangmi 6 tepen Social Tour Pass (PLKS) tawi uh a, ahi zongin tuatepen atuh “Counterfeit” vive cisawnsawn hi.\nCyberjaya kuamsung aom nasemte omna Kongsi House tengah Operasi alut hi a, gamdangmi akigawm in mi 384 thusitna nei uhhi.\nTualak ah Immigration Act tawh akituaklo mi 133 te aki mankhia ahihi ci’n State Immigration Department director Omran Omar in genkhia hi.\nAkiman te lakah mi 107 tepen Indonesia gammi hi a, tualak ah Indonesia gammi numei 40 leh naupang 2 zong kihel uhhi.\nTuaban ah aki mante lakah Bangladesh gammi 13, Myanmar gammi 7, Pakistan gammi 6 zong kihel uhhi. Naupang mat athuak tepen kum 2 leh kum 4 kikal ci uh a, akiman veve lakah hehpihhuai phadiak hi. Adang te ahihleh kum 14 panin kum 61 kikal ahi uhhi.\n“Section 6 (1)(c), Section 15 (1)(c), and Section 56 (1)(1) of the Immigration Act” thukhun tawh kizui in hih gamdangmi “illegal immigrants” teng thu kibawlding hi ci’n State Immigration Department Director in genkhia hi. Operasi thuthang omnawnlo ihcih kawmkal ah hongki patkikzel hi. Sawltak #zomidaily\nPrevious: Malaysia kumpi te’n Rohingya te laksawm, ahi zongin patausim giugiau\nNext: 914, Zomi leh Rohingya ~ Pau Khat Suan


url: =Kindergarten naupangno kepna sanginn ah Bomb puakkham hangin mi 8 si, 65 liam :: ZOMI DAILY\nposted on 16 June 2017 at 10:41 pm Lomkholna: China, News, Sawltak, World\nChina gamsung aom naupangno te akikepna Kindergarten khatah zanni Thursday ni in apuakkham om ahih manin, mi tampi si in, aliamzong tampi omhi. Hih apuakkham pen Kindergarten sanginn gei mohkizuakna khawngpanin Gas bungkhawng apuakkham hiding ci’n aki ummawh himahleh Bomb aki sukham cimawk hi.\nChinese Police te’n apulak khiatna ah tua Bomb asukhamding in aki ummawhpa pen kum 22 aphakhin khat hi a, asi mi 8 te lakah tuapa zong kihel cihi.\nChina, Jiangsu Province sungah zanni in apuakkham hi a, Police te’n aphual ah hoihtak in sitcianna nei uh a, CCTV khawngpan in hoihtak akankhiat uhciangin hihpen Bomb akisukham ahihlam mukhia uhhi.\nBomb asukhampa pen amin Xu cihciang bekin ki pulakkhia a, Bomb pen aomna Apartment innsung ah abawltawm kici hi.\nHihpa pen Quanshan District, Xuzhou City panin Jiangsu Province ah akituah hi a, hih vengsung mahah nasem in aomcip cihi. A innsaapna inndei sungteng zong Police te’n hoihtak zonkhiatna nei uh a, khuttawh agelhtawm lai pawlkhatzong mukhia cihi.\nZanni Bomb puahkhapna munpen Feng County sung aom Chuangxin Kindergarten kici naupangno te kikepna sanginn khatah ahihi. Nitaklam 4:50pm hunpawl in apuakkham hi a, mi 8 asih banah adangzong mi 65 bang liamgawp uhhi.\nVideo: Explosion at Eastern China’s Chuangxin Kindergarten\nKindergarten naupang sanginn ah akahte pen atamzaw kum 3 leh kum 6 kikal ahihi. Nute Pate in apualam ah kigual diudeu in atate apusuahding ngak dimdiam in aomlaitak puakkhamzai in mitampi asi, aliamgawp himawk a, khasiat huai mahmah hi.\nHih thupiang hangin Ministry of Education in China gamsung aom sanginn khempeuh avekin Security Inspection neihding thupia a, Education Department leh Chinese Police te’n khutkilen in semkhawmding uh cih kiza hi.\nTuaban ah sanginn huangsung Campus Security zong hoihtak in bawlding kisam cih genkhia hi.\nPrevious: Singkung Lopa Kepsiam Ni ~ Cin Lian Khai\nNext: London Parliament innpi maiah temtawi pasal khat kiman, buaina kizom toto


url: =Na veite na suahtakpih theihi :: ZOMI DAILY\nposted on 13 June 2018 at 10:34 pm UTC+8 Lomkholna: News, Tdkhen\nAmerica gamah tangvalno khat thukhen zum panin a sih nading thu a kikhen hi. Tua thu a zak uh ciangin a nu leh pate lungsim tamkhamin a om uh hi. A tanuno uh, numeino (thongkiapa’ naunu)in a nu, a pa leh a u pa hehpihhuai sa lua ahihmanin amah nangawn a om maimai thei kei hi.\nTua numeinonu in Abraham Lincoln in a u’ mawhna maisak zo dingin a lamen ngiat hi. Banghanghiam cihleh Abraham’ migitna, a tangthu a za kha ngei hi. Tua ahihmanin a nu a pa’ kiangah, “Kumpipa’ kiangah pai-in, ka u’ a suahtak nadingin ka ngen ding hi. Amah in ka u a hehpih ding hi” a ci niloh mai hi. A sawtsawt ciangin a nu a pa tawh Washington lam zuanin hong pai petmah uh hi.\nWhite House a tun uh ciangin, galkapte leh Private Secretary te in a lut’ ding uh na phallo uh hi. Ahi zongin numeino in khitui luangin a thu a la teng a gen’ciangin hehpih huai sa uh a, a lutsak zel uh hi. A tawpna ah Lincoln’ om na room hong tung petmah ta hi. Tua room sungah Senator te, General te leh Governor (kumpipa) dongin, kidona tungtang thu a na holim ngeingai uh hi.\nNumeino in a u’ tungtang thu, a sidinga thu a kikhenna thu khitui luangin hong gen ta leuleu hi. Abraham Lincoln in numeino mel a et ciangin hehpihhuai sa in, a thugente in a lungsim dengkham ahihmanin a khitui hong tolh ziahziah hi. A u pa pen mawhnei hiphial mah taleh tua numeino’ hangin amawhna a maisak ta hi.\nA mawh a khial pen khat hitaleh na sanggamte’ aadingin khitui luangin na thum’sakleh, nangma’ hangin a mawhna a kimaisak ding ahi hi. Mawhnei nang leh kei’ aadingin khua-ul sisan luangin Jesu in hong ngetsak ngaungau-in, ama’ hang bekbek tawh, tawntung sihna dan thuak ding kimlai, i theihloh kalin hong na kimaisak a na hi gige hi. Tdkhen\nPrevious: Tuni Pasian Kammal (June 13, 2018)\nNext: UNHCR vai thuthak: Chin State sungpan Refugee te 2019 kumbeidongbek UN Card tawitheiding


url: =US thutang veuveu bang :: ZOMI DAILY\nposted on 30 June 2015 at 2:40 pm Lomkholna: News, World, Zomi\nFriday , June 26-2015\nUS Kumpi Obama leh asangpen Supreme Court pan in June 26.2015 in Neih kibang kiten na, gambup State 50 ah suakta takin hong ta uh hi. Tua ahih manin\nmikang pawl khat in bang gen uh hiam?\n1. Ka nu’n zi nei hi.\n2. Ka pa’n pasal nei hi.\n3. Ka tapa’n pasal nei hi.\n4. Ka tanu’n zi nei hi.\ncih bekbek athang hi.\nKa nasep pihte kiangah hi gay right pen bang ci muh na hi uh hiam ci-in ka dot leh ki-it na pen thupi pen hi hong cih san ta uh hi.\nTua ciangin dot na ka bawl kik a, pasian deih ki-it na pen nu-le-pa hi a, pa-le-pa,nu-le-nu hi lo hi ka cih kik leh ……pasian pen i lungkim na dingin aki nei hi hong ci leuleu mawk hi.\nTua ahih manin Zomiten I pasian up na pen US missionte tung pan hi a, tun US gam buppi in hi bang natna hong neih uh pen Ei sung hong lut loh na ding leh amaute tawh it na i neihloh na dingin mikim, i tapate, i tanute thuhilh in kem ciat hi.\nCitizenship aphi dingte in thu tampi ngaihsut kulta a, Constitution ah hong helham tang kha lai ding uh hi. Yes (or) No questionte ah USA Constitution na pom hiam hong ci ding uh a, pom ing i cih leh Gay Right zong apom ki suak kha ding hi.\nGenkhot na En kik ni\nMaangmuhna 18 tangbup en leng US te gamtat na leh adinmun tawh ki tuaka, AD 100 kim in Maangmupa John in amuhkhot na leh agenkhot nate ahi hi.\nLeitungah alipkhap huai pen mawhna pen nu-le-nu,pa-le-pa mawh na hi a, tua in van banto taktak ta ahih manin US pen akigin loh hun leh angaihmuan laitak in Sen kumpi in hong sim ding hi.Amah tawh sum bawl khawm EU,Canada, Austira, S Korea, Singapor leh Japan te pen dahin kapkap ding uh hi.\nMaangmuhna 13:2 ah agente en kik leng Gulpi na gen in tun tua gulpi Sen kumpi in leitungah uk in tua hun ciangin bei na hong piang toto ta ding hi.\nPrevious: Tulaai Leitung Thuthang Tuamtuam Updates June 29, 2015\nNext: Pastor sabengte thu\nPa Nang Go Pau in Hong Nusia\nZogam Salpha Mualsuang honna\nCovid-19 tawh siding maw, hingding ~ Pau Thawng


url: =ETLAWM MUALKUAM ZOGAM NUAM: Fwd: [Dimtui Vangkhua(တီးတိန္ျမီဳ ့သူ/သားမ်ား)] ZOMI NAM NI\nFwd: [Dimtui Vangkhua(တီးတိန္ျမီဳ ့သူ/သားမ်ား)] ZOMI NAM NI\nCinpu Zomi posted in Dimtui Vangkhua(တီးတိန္ျမီဳ ့သူ/သားမ်ား).\nCinpu Zomi 10:54pm Feb 14\nBy Rev. Dr. Khen Za Sian\nFebruary 20 ni pen, "ZOMI NAM NI," ahi hi. Tua ni pen tu hun ciangin Zomite in i omna mun ciatah kithupi ngaihsut ahih manin a nopci leh a thupi thei pen in kibawl ciat hi. Leitungah minam lian khempeuh in a neih Minam Ni pen ei zong a nei i hih manin angtan huai mahmah leh Ni thupi mahmah khat zong ahi hi. Zomi Nam Ni pen ol takin van panin hong kiasuk hi lo a, gam makai masate in dawi havang kawmkal panin a na kaihkhiat uh ahi hi.\nMikangte in Zogam hong uk uh ciangin ki-ukzia ding upadi hong bawl sak uh, "Chin Hills Regualtion Acts," in i kipumkhatna ding sangin, kikhenna hong piang sak zaw hi. Kum 50 sung hong ukna sungah Zomi sungah khat leh khat, bawng (group) khat leh bawngkhat kikhenna hong pian sak banah, beh khat leh beh khat na ngawn hong kimelma sak hi. Tua banah Zomite khen khat Bangladesh gamah, khenkhat India gamah, khenkhat Kawl gamah hong khen sawnsawn uh ciangin i minam sungah kitel khialhna leh pau leh ham kitheih lohna hong piang sak hi. Hih thute hangin Zomi makai masate in kipumkhatna ding a ngaihsutna panun Zomi Nam Ni hong piang khia ahi hi.\nMakai masate in kipumkhatna lo tawh mikangte khutnuai leh hong piak uh upadi nuai panin kisuakta ngei lo ding hi cih na phawk ahih manun, a ciangciangah kipumkhatna ding na vaihawm uh hi. Tua thu hangin Ware khua-ah September 29, 1932 ni-in Zomi makaite in vaihawmna na nei uh a, kipawlna "Chin Hills Union Organization," (CHUO) na phuan uh hi. Tua munah, "Zomite in pilna leh theihna lamah i mainawt theihna ding leh mikangte khut sung panin i suahtak theihna dingin," khensatna na nei uh hi. Tua a khensatnate uh lai tawh gelhin mikangte pia uh hi.\nTua bangin a ngetna uh pen mikangte in a san lohna thu uh leh CHUO pen, "Kipawlna man hilo hi," ci-in February 20, 1938 in Zomi uliante na zasak uh hi. Tua thuzaksakna hangin Zomite kipumkhatna guanin, a kipawlkhopna uh thakhauh sak zaw sop ahih manin, ukpite ukna a beina ding leh mikang khutnuai panin suahtakna ngah theihna dingin pankhop nopna lianpi guan hi.\nTua hun lai-in Kawlgam laizangah General Aung San makaihna tawh suahtakna ding na hanciam mahmah uh, General Aung San in CHUO thu a theih ciangin December 13, 1946 ni-in a teenna innah CHUO makaite, namdang makai tuamtuamte leh namneu tuamtuam makaite tawh kipawlkhopna a kip zaw neih theihna dingin kikaikhawmin khensatna na nei uh hi. Tua maban zopna in March 4-6, 1947 in Zomite leh Kawlmite in kilemna na bawl uh a, Kawlmite taangin U Ba Chu, Zomite taangin Pu Vuantu Maung in kilemna suai na kai uh hi. Tua hun sung mahin Nyang Shwe khua-ah Kachin, Shan leh Zomite-te in mapang khawm dingin thukimna suai na kai uh hi. Tua thute tawh kizui-in minam ciatin a taangmi ding uh teelkhiatna nei uh a, Zomi sung panin: Pu Hlur Mung, Pu Kio Mang leh Pu Thawng Za Khup-te na teel khia uh hi. Shan ukpi sung panin: Tawn Peng, Yawng Husei, North Hsenwi leh Mong Pawn, Hsamongh Kam. Shan minam sung panin: Tin Aye, Kya Bu, Saw Yapa leh Hkun Htee. Kachin minam sung panin: Sinwa Nawng, Zau Rip leh Dinra Tawng. Bahmo panin: Zala, Zau Lawm leh Labang Grong-te ahi uh hi. Tua khit ciangin General Aung San makaihna tawh February 12, 1947 ni-in Shan gam Pinlong ah thukimna suai na kai uh hi. Tua thukimna tawh kizui-in January 4, 1948 ni-in suahtakna kingah a, minam tuamtuam kigawm ahi manin, "Union Of Burma," ci-in na kipsak uh hi.\nTua thu hangin Zomite kipumkhatin khut khat khai khe khat khai i bat theihna dingin Zomi makaite in phualpi lamah February 3, 1948 ni-in ngetna na bawl uh hi. Tua a ngetna uh tawh kizui-in, "Chin Hills Inquiry Commission," na bawl uh a, tua kipawlna makaihna tawh February 12-23, 1048 sung Falam ah Zomi sung panin mi 5000 palai na paikhawm uh hi. Tua munah a kikuppi uh pen, "Mikangte in Zogam ki-ukna dingin hong piak ahi, "Chin Hills Regulation Acts," zang suak ding maw? Phiat ding, cih ahi hi. Hih vaihawmna-ah Capt. Pu Mang Tung Nung makaihna tawh a kinei ahi hi. Tedim panin taangmi ahi Pu Thang Za Kai (Rev. Dr. Kam Khaw Thang pa no) in phiat dingin a deihna lai tawh kician takin a gelh pen makaite tungah pia-in, a kam tawh zong gen beh lai hi. Tua a genna pen Falam taang mi Pu Sum Mang leh Kanpalet taangmi Pu Than Mung-te in thukimpihna thugen uh hi. Tua thu tawh kisai-in ngaihsutna namnih om lai ahih manin, vote tawh khensatna nei uh hi. Palai 5000 sung panin zatsuak ding a deih vote 17 pha a, phiat dingin a deih pen vote 4983 pha hi. Tua ahih manin zat not loh dingin thukimna a neih khit uh ciangin, February 2o, ni pen, "Zomi Nam Ni," dingin kipsak pah uh ahih manin February 20, 1948 ni-in, "Zomi Nam Ni," hong piang khia ahi hi.\nFebruary 1, 1966 kumin, Zogam ulian pawl khat in, "Zomi Nam Ni," cih sangin, "Chin Special Day," cih tawh a kikhel theihna dingin vaihawmna nei uh hi. Tua thu Bu Put Pa (Tedim) in a zak ciangin, kumpi General Ne Win kiangah kam tawh ahi zongin lai tawh ahi zongin, a kikhel lohna ding leh, a kikhel theihloh thu ahi zongin thei sak hi. Tua a theihsakna tawh kizui-in, January 9, 1967 ni-in, Chin Affairs Council in, "Zomi Nam Ni," pen a ngeina bangin zat dingin khensatna nei uh hi(Chin Affairs Council Khensatna No. 29/04 '2' on Janaury 9, 1967).\n1985 kum ciangin Khakhal zumpi panin, "Zomi Nam Ni," pen, "Chin State Day," cih dingin thu hong ging kik leuleu a, ahih hangin Chin State i cih pen January 1973 kumin hong piang khia pan ahih manin laih theih zia ding om lo hi (Chin State has come into existence under the section 30 'B' of the Constitutions of the Union of Burma).\nTua hun pan kipanin a thupi thei pen in, "Zomi Nam Ni," kizang to ciatciat hi. Hun khat ciangin galkapte khut sungah suakta takin kizang thei nawn loin, ahih hangin Zomite lungsim sungah hih thu bei thei lo ahih manin, ahi thei bangbangin i omna ciatah a limci thei pen dingin kizang tangtang hi. Mailam hunah suakta takin i mi nam ni i zat theihna dingin a kuama ciat in tavuan i nei hi.\n"Zomi Nam Ni," hong piankhiat zia i et kik ciangin, Zomite makai masate kilungtuakna leh kipumkhatna gah ahih manin, mapangin a sepkhopnate uh tu hun khangthakte in zong i theih den dingin, mailam i kal suanna dingin thuman pha leh ettehhuai ahih banah i deihnate i ngah theihna dingin vanzat hoih ahih lam phawk huai hi.\n"TOPA Pasian in luah dingin a teel minam leh TOPA pen Pasian dingin a teel minam in thupha ngah minam ahi hi,"\nZOMI NAM NI (Zomi Natioanal Day) By Rev. Dr. Khen Za Sian August 2000 February 20 ni pen, "ZOMI...\nThu tuamtuam, Maan tuamtuam.


url: =US ah kum 10 aphapan sangnaupang numeikhat simmawhbawlna thuaklah in ki guiawk :: ZOMI DAILY\nposted on 3 December 2017 at 4:00 pm Lomkholna: News, Sawltak, USA, World\nUSA, Colorado State sung aom numeino kum 10 bekbek aphapan khat amahleh amah ki guiawk “Suicide” cimawk hi. Anu apa te genkhiatna ah atanu uh aki simmawh bawlsiatna Video khat Online ah aki khahkhiatzawh asawtlo in aki guiawk ahihi ci’n genkhia uhhi.\nTua numeino ii aminpen Ashawnty Davis kici a, Colorado State, Aurora khuasung aom Sunrise Elementary School akicihna sanginn ah sang akah ahihi.\nAnu apa te genna ah atanu uhpen agol ciangin Basketbawl kimawl lamsang ah aminthang WNBA Star asuaknuam khat hi a, ahi zongin alunggulhna asunmang “Dream” pen atangtunglo suakta hi ci’n genkhia hi. (WNBA = Women’s National Basketball Association)\nNumeino ii apa Anthony Davis in KDVR News te tungah agenkhiatna ah atanu pen October khabei in sanginn huangsung “School Property” sungah alawmte tawh kitawng uh cihi. Tua akitot laitak pen sangnaupang khatin Video zaihin, tua Video pen Musical.ly kici App tungtawn in ki khahkhia cihi. Atanu pen mitawh akitawngngei hilo a, tua akitot pen akitotcilna “First ever fight” hi ci’n apa in genbeh hi.\nTua Video sungah atanu pen numeidang khattawh kitawng in kilai, kibuan uh a, tua Fighting laitak in naupang honkhat in enngeingai uh cihi.\nNumeino ii anu ahi Latoshia Harri in agenna ah atanu pen tua numeinu in simmawhbawl “Bullying” ahih manin, atanu inzong tuanu tungah lungkimlo in akitawng uhhi ci’n genkhia hi.\nTua akitot, akibuanna uh Video pen Online tungah aki khahkhiat ciangin ka tanu un thuakzo mahmahlo, thuak hamsa samahmah semsem hi ci’n anu apa te’n genkhia uhhi.\nVideo: Horrible: 10-Year-Old Takes Her Own Life After Bullying Incident Caught On Camera!\nTuazawh asawtlo kalnih khitciang in ka tanu uhpen puankoihna Closet sungah amahleh amah khautawh akikhai, aki guiawk ahihi ci’n apa in genkhia hi.\nTuaciang in sipahlo a, Children’s Hospital Colorado ah kalnihsung Life Support tawh kikem hi. Tuakhit ciangin nung Wednesday ni in asi ahihi.\nKum 10 bekbek aphapan ahi hih numeino in aki simmawhna thuaklah in amahleh amah aki guiawk pen ki khasiatpih mahmah a, Sunrise Elementary School leh Cherry Creek School District sungteng aom te adingin khasiatna leh supna lianpi “a heartbreaking loss” ahihi. Ka sanginn uhah ki simmawhna “Bully” khatpeuhpeuh pen ki mawkkoihkhong loding hi. Akisam bangin thu kibawlding hi ci’n Dictrict thunei te’n genkhia uhhi. Sawltak #zomidaily\nPrevious: Bangkok khuasung Bus tungah numei te nawi ameksaksak pasal khat kiman\nNext: Christmas bangci dawn ding?


url: =THAILAND | March 19 ~ MUC\nTHAILAND | March 19\nA NU MAWHNA MAISAK: Khennihna\nNung Sabbath Mission news i zakna bangin Charmaine in a nuntakna Topa tungah a kipiak khit a kipan a nu zahtak thei hi. Koi bangin a nu zahtak thei hiam?\nKum nih sung tawntung ka nu tawh kizopna hoih nei dingin thu ka ngen hi. Khat vei vei ciangin Pasian tungah dotna tampi ka nei hi.\n“Topa aw, koi bangin hong khel ding na hiam? Hong khel in, ci-in thu ka ngen hi.\nKa sanggam numei nih inn hong ciah uh hi. Ka innkuanun ka kim thei uh hi. Ka sanggam nu le a pasal USA panin hong tung thei uh hi. Ka sanggampa zong Thai panin hong tung hi. Mun tuamtuamah om ka hih manin hih bangin innkuankim ding hamsa mahmah hi. Ka sanggampa Luther in kum 11 pha pan hi. Ka nu tawh ka kilem lohlam thei hi. Ni khat Thai ah paikik hi. Laibu khat hong nusiat a, a zingsang ciangin ka mu hi. Luther in “lunggim pipi-in hih lai kong gelh hi. Topa aw, na tungah ka lungdam hi. Nang in thuman tampi na thei hi. Na nuntakna tampi kikhel cih ka mu hi. Ka sanggam nu in Pasian nasepna-ah kihel hi, cih ka thei hi. Nang kong muh ciangin ka lungkim mahmah hi. Pasian min thang tawntung hen. Thungetna leh ka nunzia ka ngaihsut ciangin mawhna tawh kidim mi ka hihlam ka thei hi. Ka nu tawh na kizopzia uh ka lungkham hi. Ka nu uh kicing lo hi. Thu ngaihsunkim thei lo, heh thei pahpah hi. Hi mah taleh amah pen a kicing Pasian in hong piak nu hi-in zahtakin it ding kisam hi. Ka nu bel kicinna nei lo hi, cih ka thei uh hi. A tate hong it mahmah hi. A tate adingin a sep thute ka thei khin zo kei uh hi. Nang zong a thei zo dingin ka ngaihsun kei hi. Thuak zawhlohna, kiphatsakna cihte a om thei kha mah hi. Hihte zong khe kisuih khakna a suah khak loh ding ka deih uh hi. Ka nu tungah na bawlzia le ka nu na gendan thute ka lungkim hi. Lunggimna lianpi tawh hih lai konggelh hi. Nang zong na kipuahphat ding kong lamen hi. Kong gendan zong siam keng. Kha Siangtho in ompih henla na lungtang tungah thu hong gen henla, kilemna hong guan ta hen, ci-in laigelh hi.\nHih bangin ka neulai-a ka lawm khat in laikhak gelh ka sim khit ciangin nai khat sugna bang ka kap hi. Pasian tungah mawhmai-na ka ngen hi. Tua kawm mahin ka sanggampa ka pakta mahmah hi. Ka lungtang in ka nu zahtak thei lo hi mah taleh tua ni a kipan ka nu tungah ka hehngam nawn kei hi. Pasian in ka thungetna hong dawng hi, cih ka thei hi.\nTopa kamciam in: “Tua ciangin Amah ka lungtang ka pia ding a, ama sungah lungtang thak khat ka guan ding hi. Ama suang lungtang ka lakkhiat sak ding a, sa lungtang ka pia ding hi.\nKha Siangtho nasepna hangin ka nu tawh ka kizopna uh a kisia hong hoih kik hi. Inn panin ka paikhiat ma-in ka nu tawh limtak ka kiho thei uh h. Ka sanggampa laikhak ka simkhit ni 6 khit ciangin Malaysia ah ka pai a, Lai Siangtho thusinna leh pawlpi phutna khat ka nei uh hi. Ka nu in vanlengtualah hong kha-in nuamtakin ka kikhen uh hi. Kum sawm khit ciangin ka nu ka angkawi hi. Kha 6 khit ciangin Thailand ah ka pai a, Adventist International Mission Sangah naupangte ka pantah hi. Ka nu tawh kiho thei lopi-in a zinkhia hi leng zong kuamah in hong thei lo ding hi. Ahi zongin Pasian in mawhna sung nuamsa ding hong deih lo hi. Pasian in a kicing hi-in, a lamdangtakin nasemin ka nu zahtak ding hong huh hi. Thai gam ka paima-in ka nu tawh ka kiho thei uh hi. Topa tungah ka lungdam hi. Tuma kum 3 lai-in Sabbath School 13na sumpi in, Adventist International Mission Sanginn lamna-in kizang hi. Tu quarter Sabbath School 13na sumpi in Korat munah sanginn thak khat lambeh nadingin kipuak ding hi.\nMai Sabbath in quarter cin Sabbath 13na ahih manin sumpi khiat ngei a zah thum tawi kim ciat ni, cih i kizasak hi.


url: =Vondeih Kep Ding – 137 (Dimno’ Pa) :: ZOMI DAILY\nVondeih Kep Ding – 137 (Dimno’ Pa)\nposted on 17 March 2018 at 11:19 pm Lomkholna: Article, Paukhankap\nTawngno aw, sih ding leh hin ding pen Pasian khut sungah om ahih hangin ei mahmah zong i kikep, i kikhual kul ding hi. Ahang in mihingte pen ganhingte tawh kibang lo-in nate theihtheihna, a sia leh a pha khentel theihna lungsim nei hi hang.\nLawm ngaihte ahih zenzen hangin i sung thu khempeuh gen gaih ding hi lo-a, Gmail leh Facebook’s password te zong genkhit pah ding hi lo hi. Lawm kingai ihi zong, nupa ihi zongin kitheih sak gaih loh ding, zatkhop loh ding na tampi om hi. Tuate i zatsiam kei leh i kikal ah buaina hong piang ding hi.\nLawhcing in midangte tungah i om zong angtang huai thu khat hi. Midangte tawh kitehkak in i omom sangin ei leh ei nisim in kitehkak in zanni sangin tuni in ka pil zawk mateng ci-in hamciam ding thupi zaw kha in um ing.\nPawlkhatte in a meelhoihna uh kiphatsak pih leuleu uh hi. Kipuahpuah, kizemzem napi-uh in ahi zongin tawmvei kal sungin a meelhoihna uh hong bei in, tomkaal sungin tul ziau lel uh hi. Pilna tawh a kizem hileng bei hun, siat hun leh tul hun cih om lo hi. Pilna pen kizemna hoih pen, kipuahna hoih pen in nei ding hi hang.\nPumpi tungah suang manpha tampi tawh i kizem sangin pilna tawh kizem leng lunggulh huai zaw sa ing. Tua suang manphate in kiphatsakna lungsim hong guan in mi hong enneu sak in kisai lopi-in hong simmawh sak thei hi. Hauhna sangin pilna pen deih huai zaw takpi hi.\nHat i cih ciangin mi bangzah vattuk zo cih hi lo-in, a tuk khinsa mi bangzah phon to kik zo, cih hisak in, itna nei i cih ciangin zong ei hong it khempeuh a vek in it kik zo cih hisak lo-in, ei hong mudah mite zong it kik zo, cihlam in a khiatna khia in la thei ta leng ut ing.\nPrevious: Kum 300 minam ~ Dr. Siambawi\nNext: Philippines gamsung aom Hotel khat meikang, mi 3 si, 23 liam\nAung San Suu Kyi India ah hawhsawm\nUSA paitheih nading DV Lottery ngahcih kikhemna\nAll – D ngah Zolia nihte pahtawina kipia tading


url: =A man tam zen si ~ T. Sawm Lian :: ZOMI DAILY\nA man tam zen si ~ T. Sawm Lian\nposted on 5 September 2014 at 10:25 pm Lomkholna: Article, Sawmlian\nLaivuan zo, ni bangzah hiam sung sang khak ding ahih manin lungsim khat hong suakta-in, sangnaupang hih hun sunga hun nuamte laka khat, hun manpha ngah ka hih manin ciin, “Khui (movie/film) khat en ning e” ciin lawmte kiang pan ka la hi. Nitak ann nek khit ciang ka et leh, ka lungsim-ngaihsutna hong sukha mahmah a, tua tawh kisai tawm khat kong gelhkhia hi.\n“God’s Not Dead” kici khui (film/movie) pen a kipatna taktak ahih leh “God is Dead” cih gelh ding a siapa in sangnaupangte a sawlna pan ahi hi. Philosophy sin ding sangnaupang hong paikhawmte kiangah siapa in philosopher, laphuaksiam, scientist, laibugelh leh mi pil mahmah min 15 a lahkhiatte kibatna sangnaupangte dong hi. A maan lo dawnna tawh sangnaupangte in a dawn uh ciangin siapa Prof. Radisson in hih mite kibatna pen a vekpi un “Pasian om a um lote (Atheists) hi uh,” ci hi.\nPhilosophy sin ding ahih manun a tangpi thu-in mipil tampi, Pasian om a um lote thugelh leh tua mite ngaihsutna sin ding uh hi. Khatveivei Pasian tawh kizom theih ding a, kikupnawina leh Pasian leh a nasepzia, mihingte ading a manphatna, khatvei leh Pasian om lo hi, cih theih phial dingin kialpi, tuikhang, natna tuamtuam, leh siatna tuamtuam leitungah a pianna, tuate hangin Pasian tawh kisai kinialna tampi om thei hi, cih thei ahih manin sangsiapa Prof. Radisson in sangnaupangte kiangah, “God is Dead” cih gelh a, anuaiah suai kai dingin sawl hi. Tua bangin gelh le uh Pasian tawh kisai kinialna, kikupna-in hun tampi bei lo dingin um hi.\nSangnaupangte in laidal tungah “God is Dead” cih gelh uh a, amaute laka khat Josh Wheaton kici in, ‘Khristian ahih manin hih pen gelh thei lo, gelh nuam lo’ ahihna thu Prof. Radisson kiangah gen hi. Siapa in tua banga a gelh nop kei leh a class ah om lo a, ama khan sungah pai thei ahihna thu hilh a, a lupna kiangah thungen dingin sawl hi. Wheaton pusuak nuam tuan lo hi. Tua leh siapa in “Pasian si lo” cih a hilhcian nading hun thum pia a, a hilhcian zawh kei leh mat khiam ding ahihna thu gen hi.\nTua banga Pasian si lo, cih gencian kul ahih manin lai sim ding tampi om hi. Wheaton ii lawmngaih Kara in tua thei ahih manin amah leh tua a thu gencian ding thu teel dingin Josh kiangah gen hi. Siapa in a ut leh a lungsim kikhel a, “God is Dead” cih gelh a, anuaiah suai kai thei dingin hun pia lai hi. Wheaton in Pasian a upna leh a muanna pen a nuntak ngeina bang mawkmawk tawh hong hi thei nawn lo hi.\nA lawmngaihnu in, “Pasian adingin maw, kei adingin?” cih dotna pia a, siapa in “God is Dead” cih gelh ding maw, kei tawh kinial (debate) ding,” cih thu nih tak teel ding hong om mawk hi. Tuate lakah Josh Wheaton in a lawmnu sangin Pasian nungta taktak ahihna kancian sawm a, Pasian a gupna hanga siapa tawh kinial lau loin tua lampi teel hi.\nHih khui sungah, Wheaton sangkahpih ahi Martin Yip kici, China gama pana USA a sangkah in zong a class sung uah Pasian thu kigenna thu a pa kiangah hilh zel ahih manin, a pa heh a, “tua thute tawh hong hopih nawn ken,” ci liang hi. Martin in a thungaihkhiatte hangin nungtakna thak neih lawh lai hi.\nAyisha kici, a pa Muslim hi a, amah piangthakin, a pa’ theihloh kalin Lai Siangtho a phone panin ngai zel hi. Khatvei a nau in mu ahih manin a pa kiangah hilh a, tua nungak Ayisha pen a pa in a inn uh panin hawlkhia hi. Mina, Prof. Radisson zi, Pasian thu a um khat in, Pasian a thusim lo, amah a zahpih a pasal pen a paisan kul hi.\nA lang lamah Pasian a langpan, thu-ummite a simmawh ahi, Amy Ryan kici in mite ading a ngaihnop thu a deihna hangin kikhawm ding khawng lampi ah pang liangin Pasian thu dongin, holimpihna a neih khawng, a hun laiin hat, lawhcing a kisak mahmah hangin, a nung ciang a kisikna hi mawk hi. Cancer natna nei hi cih a kitheih ciang, lamet ding nei nawn loin, a thupisimloh mi kiangah mawhmaina ngetsawmin, ngeina kician nei loin nungta hi. A nungah, zot ding leh lametna nei nawn lo ahih manin Pasian mite kiang mah zuan kik hi.\nJosh Wheaton in Pasian si lo ahihna thu nakpi taka a kancianna lamah, bang hangin siapa in Pasian si cih thu gengen hiam? cih hong ngaihsunin, a nung ciang siapa in Pasian a huatna, a langbawlna hang hong mukhia hi. Pasian kisam lo, Pasian thu a gen nuam lo leh Pasian a hua mahmah siapa pen Pasian thu a gum cinten khat, a leitung lawmngaih in a taisan hangin phamawh a sa lo in hong zo hi.\nSiapa in “Pasian si” cih gelh khia ding a deihna hang pen a neihsa leh a nu hun lo taka a sihna hang hi mawk hi. Tua tak pen Wheaton in mukhia-in, siapa in Pasian nungta hi cih a upna khat hi, cih hong pholak hi. Tua hunah, siapa bek hi loin, sangnaupang, “God is Dead” cih a gelh khempeuh in zong “God is not dead” ci thei tek uh hi.\nHih khui sung panin Pasian thu leh Pasian gam adinga mihing lamah taan a kisapna, Pasian thu pen sum le pai a lei ding hi leh a man a tam ding zia, Pasian thu zuih ciang a lang lamah gilopa nasepna tuamtuam leh leitung thu tuamtuamin hong buaisak thei ahihna kician takin hong lak hi.\nLeitung nuntakna sungah, haksatna leh langbawlna tampi i thuak hun om hi. Pasian hangin maizumna leh muhdahna i thuak kha ngei hiam? Pasian hangin i lawmngaihte tawh kikhenin, Pasian hangin pampaihin i om kha hiam? A taktakin Pasian nungzuihna pen taanna leh supna lam hizaw a, tua pen nung cianga i thaman ding na hizaw hi.\nHih a tunga i gen mite in Pasian hangin mihing lamah guallelhna nakpi takin thuak uh hi. Maizumna leh mindaina, muhdahna leh pampaihna, tuambawlna leh bawlsiatna thuak uh hi. Sanginn sung leh inn sungah mibanglo bang phialin koihin, inn pan a kihawlkhia bang om hi. A lang lamah lawhcing a kisa leh mite maipha mu a kisa mite pen a nung ciangin, a muhdah leh a nawlkhin mite tungah mawhmaina ngen dingin om mawk uh hi. Haksatna leh a hun bei kuan taktak uh ciangin a muhdah uh leh a gensiatsiat uh Pasian kiang mah hong zuan kik veve uh hi.\nDr. Andrew Spurgeon in khatvei a thugenna ah, “leitung mite muhna-ah guallel/zawh (defeat) a na om leh Pasian lamah a lawhcing na hizaw hi,” a cih ka phawk mahmah hi. Pasian hanga leitung mite muhna-ah zawha om/guallel mite a lawhcing ahih zawkna leh mi ettehtak ahih zawkna uh ka phawk ciauciau ciang, leitung mite muhna a guallel leh zawha omte ka thupingaihsut hi.\nPasian hang thuakna leh guallehna pen leitung muhna pan hi lel a, tua bang nuntakna pen Pasian lam pan lawhcinna hizaw hi. Hih a tung a i gen mite pen leitung muhna panin a guallelte ahi uh hi. Graham Stains leh a tate, Pasian hanga mawtaw sungah a kihallupna pen leitung mite etna pan a guallelhna uh hi a, Pasian lam panin tua sanga thupizaw om khol lo ding hi.\nZomite i Khristian nuntakna-ah i lau mahmah khat pen (leitung lungsim pana) ‘taan’ hi kha ding hi. Ahi zongin i etdan khial i hih manin i lamet bang tuan lo zel hi. I pumpi mahmah, i neihsa sum leh pai, i hun, i pilna i siamna, leh a dangdang pen Pasian adingin piakkhiat haksa i sa hi (i vekpi in bel hisam kei!). Pasian biakpiakna hunah kihel man loin lai i sim bangzahta-in phattuam, sum i zonna hangin bangzahin hau i hiam? TV, computer i et, i khoihna hangin bangzah phattuamna ngah i hiam?\nLungnopna i zonin bangci ciang lungnopna hong pia hiam? Tuate khempeuh ‘taan’ ngamin Pasian kiang zuan leng, Amah phawk lo-a i simsim, i sepsep, i zonzon sangin phattuamzaw ding hi. I gennop ‘taanna’ tampi pen tuate kheng lam hi lai hi (Pasian in hunpha hong pia ahih manin lungnuam leh suakta taka phat thei i hih manin tuate gen nawn kei phot ni). Tua (leitung muhna pana) ‘taanna” pen Pasian muhna panin gim namtui leh manpha hong hi ding hi.\nHih “God’s Not Dead” khui ka etna panin, hih sunga mite thuakna a man tam zen si, ka ci hi. Sum tawh lei ding hi leh, lawmngaihte tawh kikhen dingin bangzah piak a kul tam? Siapa tawh Pasian om leh om lo thu kikup/kinial nading a hangsanna leh kulkalna man bangzah ahi tam? Thu-umlo innkuan sung pan Pasian upna hanga hawlkhiatna dong ciang thuak dingin sum bangzah tawh a kilungkim tam? Pasian um lo hi leh, a it mahmah a pasal (Pasian a um nuam ngiat lo) a paisan nadingin sum tawh a kicial hi leh bangzah piak a kul tam?\nRev. Dave leh a lawmpa in a pai nading a paipah theihlohna hang-a a pai theih hun un ciang a si ding siapa tungah lungdamna thu a gen uh a man kituat leh bangzah ahi tam? Hih teng khempeuh Pasian ading leh Pasian thu hang hi kei leh leitung sum leh pai tawh leitheih leh leizawh hi lo phial ding hi.\nPasian na nasepna hangin mite in hong mudah hiam? Thungetna na hahkat manin hong nuihsan a om kha hiam? Na lawmngaih tawh hun tam zang khawm man lo liangin Pasian adingin na buai kha hiam? Pasian hangin lungzuan thuakin, a nuam lo munah na om kha hiam? Na ngaihsut ngei lo leh na sep ngeiloh na hoih Pasian hangin na sem hiam? Na dawnzel, na zat zelzel a hoih lote Pasian hangin na khawlsan thei hiam? Leitung mite muhna pan Pasian thu hangin zawhin omin, guallel na kisak hun a om hiam?\nPasian na i sepna leh Ama ading a i kalsuannate leh thuaknate a man sum tawh kituat leh “tam zen sin teh!” cih ding i nei hiam? Pasian hanga lungdam hun a om mah bangin i taan hun, i thuak hun om ding hi. Sum tampi om mah leh tuate tawh lei ding a kiphal lo zah donga manpha i sak leh a manpha hunte Pasian adingin zang ciat ni, ciin hih khui tungtawnin i kihanthawn hi. ~ T. Sawm Lian\nNote : A movie review cih dan zong hi tuan kei, ka etpakna pana ka ngaihsutna omte ka gelhkhiat hi. Kei’ adingin thathak hong guan movie hoih mahmah khat hi. Gelh khelh a om leh maisak ding ngenin kong luikhia hi.\nPrevious: Tulaai leitung Thuthang Tuamtuam Updates September 5, 2014\nNext: Al Qaeda makaai Ayman al Zawahri in Kawlgam gal bawl sawm\nBanghun in Topa Jesu hong suak hiam? ~ Peter Suumpi\nBreaking News (Election 09 Nov 15)\nMalaysia aom biakpiakna munte ah a ngongtatsawm IS mi 4 kizonsan\nTangko Nasep ~ Thangno le Lianpu te holimna\nAkhetung dimin Cocaine pua in US gamsung alutpihsawm khat JFK Airport ah kiman ~ ZD\nVideo: Ui in mawtaw hawlin vanzuakna saikhat nawkkha


url: =Pilna sangin a thupizaw bangom hiam? Upna :: ZOMI DAILY\nposted on 18 April 2015 at 6:38 am Lomkholna: Article, Biakna, SuanghDal\nPilna sangin a thupi zaw bang om hiam? Pilna sangin a thupi zaw itna om hi. Ih pil loh ih siam loh hangin ki-it liailiai peuh rehang nuntak nuam zaw hi. Ih pil ih siam hangin ki-it kei rehang leitungah galpi piang den ding hi.\nPilna tawh kisai gen kik rehang, pawlkhatte in pilna sangin a thupi zaw bangmah om nawn lo hi ci uh hi. Gamdang pai khat, Lai Siangtho sang man khat ong tung leh, leitung pilna, computer pilna, I.T hun hi, ci-in mihingte bel kikhang to mahmah kinak pil mahmah ta hi, ci-in mihingte pilna laitakin Pasian kimangngilh a, mihingte’ pil daan bel hi mahmah nawn lo hi. Pilna sangin a thupi zaw bangmah om lo hi khawng ci-in, nitumna lam gam a, Pasian a upna uh hang a, eite sanga a pil masa zaw Mikaangte pilna khawng kisialh gen keei dih laizang thei Pasian thugen mi kitam mahmah lel dih hi. Tua hi a, upna sangin a thupi zaw pen pilna hi ci-in, Lai Siangtho in bang gen cih kikancian nawn lo mawk uh hi.\nHi lo hi. Lai Siangtho in pilna sangin a thupi zaw pen upna ahi hi, na ci hi. Pilna ih ngah theihna dingin upna ih neih masak kul hi. Mi khat pil hen na cih leh Pasian’ kammal tawh lungdamna thu genpih inla, tatkhiatna kisam ahih lam kithei sakin, kisikna tawh mawh kimaisak kul ahih lam, mi mawh mi ahih lam kithei sakin la, Jesuh Khrih tanpa le Topa-in a up kul ahihna thute, a up leh mipil suak thei pan bek ding ahih lam thei sak in. Upna ih cih pen Pasian pen naa khempeuh a piangsak Pa, bangkim thunei Pa, mawhneite amah mah in ong tankhia Pa ahihna thute pen upna bek tawh ki-um thei bek hi. Ci le sa itna tawh ki-um thei lo hi. Leitung pilna tawh ki-um thei lo hi. Leitung khantohna le pilna khawng na veng mi mawl mihaite na gengen lel tak hangin lamdangsa-in zaaknop sa lel bek ding uh a, kikhelna piang thei lo ding hi. Tua ahih manin Topa Jesuh ong tatkhiatna Singlamteh thu gen belin nei den zaw in. Tua Singlamteh thu na gengen manin upna khat hong ngah thei photphot uh leh tua a kisap nadangdangte ahi pilna, khantohna le hauhnate in zui thei pan ding hi zaw hi. Pasian’ gam le a dikna zon masak pih in (Matthew 6: 33). Tua Jesuh’ dikna tawh diktanna (pianthakna) hong ngah masa photphot uh leh, hih a kisap uh nadangdangte ahi, pilna le hauhnate zong kipia thuah veve ding hi. Kawlte’ pilna in bang gen hiam cih leh, pilna zong masa ding, tua khit teh hauhna zong ding, a tawpna ah Pasian gam le dikna zong pan ding ci uh hi. Ahi zongin Christian upna in, Pasian’ gam le dikna zong masa ding ci hi. Buddhist thuhilhna in masak ding nunun ahih manin, a vek pi-in kitan thei thuhilhna hi zawa, Christian upna in leitung mite nunun nate le pampaih thusim loh tatkhiatna Singlamteh thu masak ahih manin, a vek pi-in a kingah beh thei thuhilhna hi zaw ahih manin tua upna tawh ih kipat ding thupi masa hi.\nUpna nei ih cih ciangin ih muh theih nai loh ih lamette ngah takpi ding, ci-in muan’na lungsim neihna ahi hi. Tanglai mite in upna a na neih manun Pasian in a na pakta hi. Pasian’kampauna tawh leitung le vantung piang a, tu-a ih muh theih nate a om nailopi panin hong piang hi, ci-in ih upna bek mah tawh a thei ih hi hi (Hebrews 11: 1-3). Hi Lai Siangtho mun ih et tak ciangin, pilna tawh a thei ih hi hi, na ci lo-in, upna bek mah tawh a thei ih hi hi, na ci zaw hi.\nNi dangin upna pen sepna gamtatna thalawhna tawh kinial hi. Tuhun leuleu ciangin upna pen pilna (academic line) tawh kinialin pilna bekbek kithupi sak hi. Pilna thupitsakna tawh upna a kulna thu kinuainet ta hi. Jesuh Khrih sungah upna tawh ih pianthak phot a kulna va gen lecin pil a kisa mi tampi takin haivai, khitnauhciah vai hong ci ta ding uh hi. Kum zalom 21 sungah pilna pen a kisang et pen laitak ahi hi. Pilna tawh upna kisimmawh ta hi. A taktak in ci rehang, upna a om phot ciangin sepna gamtatna le pilna a om thei a kingah thei pan hi zaw hi. Upna pen ong sem sak ong gamta sak ong pil sak ahihna kitel thei lo hi. Tua pen mihingte’ haina ahi hi. Pasian in upna a neite mipil in na ciamteh zaw hi. Pilna tawh upna kingah thei lo a, upna tawh pilna kingah hi zaw hi.\nVaphual ki-itna, gahing ki-itna sangin a thupizaw khat om a, tua pen upna ahi hi. Ganhingte a ki-it mahmah theih tei uh hangin upna nei thei lo uh hi. Ganhingte sangin mihingte ih pilzawkna tua thu ahi hi. Tua leh leitung ah pilna sangin a thupizaw bang om a hiam? Pilna sangin a thupizaw Upna thu om hi. 1 Corinthians 1: 18, 19na ah, Banghang hiam cih leh sihna a thuak mite-a’ dingin singlamteh tungah Khrih a sihna thu pen a haihuai thu ahi hi. Ahi zongin hotkhiatna a ngah eite-a’ dingin Pasian’ vangliatna ahi hi. Banghang hiam cih leh Lai Siangtho sungah “Mipilte’ pilna ka susia dinga, miteite’ teina ka heikhiatsak ding hi,” ci-in kigelh hi. Ahi zongin kote in singlamteh tungah a kikhai Khrih thu ka hilh uh a, tua thu pen Jew mite-a’ dingin a hehhuai thu hi a, Gentail mite-a’ dingin a haihuai thu ahi hi (1 Cor. 1: 23). Nang e leh, Jesuh Khrih taangmi dingin ong sihna hehhuai sa na hia? Haihuai sa? Hehhuai na sak leh Pharisees te na hi a, haihuai na sak leh, pilna pi in Pasian’ thu umlo a cihte na hi ding hi. Kei’n bel uphuai sa ingh. Ganhing ki-itna in a tel zawh loh, mihing pilna in a thalawh zawh loh, Jesuh Khrih’ ong tatkhiatna thu upna pen leitung vannuai ah mawhnei nang le kei aa dingin a thupi penpen Upna ahi hi. Cope tonu Elezabeth in a upna tawh a itna ong laka, Cope topa Herbert Cope in a upna hi bangin Zomi te’ leitang tungah a lutang ong phumna tawh ong lak hi. Cope topa aa dingin upna tawh a nasep pen mihingte aa dingin a haihuai a bat hangin Pasian’ mai ah a pilhuai hi a, ei Zomi te’ aa dingin a hamphat huai hong suak ta ve leh mate?\nUpna sangin a madawk zaw khat om a, tua pen letsong (gift) ahi hi. Upna mahmah zong Pasian’ letsong ahi hi (Ephesians 2: 8). Faith itself is the gift of God. Letsong sangin a madawk zaw khat om a, tua pen hehpihna ahi hi\n(Ephesians 2: 5; Titus 3: 7; James 4: 6). Hehpihna sangin a madawk zaw khat om a, tua pen sapna ngahna ahi hi. Tua ahih manin ama sap mite a sehsa hi a, a sap mite amah tawh kipawlin bawl a, amah tawh a kipawlin a bawl mite ama minthan’na zong a hawm hi (Romans 8: 30). Sapna sangin a madawk zaw khat om a, tua pen sehna hi-in, sehna ii madawk pen teelkhiatna ahi hi. Ama mai-ah eite pen paubaan’na a neilo, mi siangthote ahi ding le Khrih hangin ama mite ahi dingin leitung a pian’ma pek nangawnin Pasian in ahong teelsa ih hi hi (Ephesians 1: 4).\nHi thu khempeuh pilna tawh kithei zo, kitel zo, kithalawh zo lo-in, upna tawh ngahin ih theithei bek hi. Lai Siangtho sungah pilna cih kammal sangin upna cih kammal tam mu zaw ding hi teh. Banghang hiam cih leh upna pen pilna hi a, pilna pen upna hi lo hi. Pasian pen itna hi a, itna pen Pasian hi lo hi (Habakkuk 2: 4; Mark 11: 22; Sawltak 15: 9; Romans 1: 17; 5: 1; 9: 30; 10: 17; 2 Cor. 5: 7; Gal. 3: 24; Hebrews 10: 38; 11: 23). Thumaan mi, ahih kei leh diktang mi upna tawh nungta…Pasian’ ta ahite peuhmah in leitung nate zo uh a, ih upna tawh leitung nate tungah a gualzo ih hi. Kuate in leitung nate zo ding ahi hiam ih cih leh, Jesuh pen Pasian’ Tapa hi, ci-in a umte bek in zo ding uh hi. Tua hi a, upna in zawhna hi. Faith is our victory! (1 John 5: 4-5).\nPrevious: Zuihloh ding leh Delhloh ding\nNext: Nuntakna, Kepsiamna leh Etna (Keep Life in Perspective)\nLian Khan Suan says\nSang gam aw na article hoih mah2 hi, ahih hangin na laimal zat rehang na cih pen ong zang nawn dah le cin hoih in teh, ahangin Ei Zomi literature ah tua bang om nai lo hi.Lehang ci suk lel le cin a ham satna ding om tuanlo hi.


url: =1900 kum a suakte’ haksatna :: ZOMI DAILY\n1900 kum a suakte’ haksatna\nposted on 12 August 2021 at 9:40 pm Lomkholna: News, World\nKum 14 aphak laitak un “Galpi Khatna” hong kipan a kum 18 aphak ciangun galpi hong vengpan hi. Mihing Teng zanih le sawmnih (22,000,000) in anuntak na uh suplawh hi.\nAsawt lo in, leitungbup pulnatna “Spanish Flu” hongpiang khia in, mimal Teng za-nga (50,000,000) in a nuntakna uh hanmual hongliap sankhin uhhi. Hih hunlaitak in amau kum 20 gual pha ta uhhi.\nKum 29 aphak ciangun leitungbup sumzonna bulpi “New York Stock Market” hongkia suk in leitung ah sumzii kiat na, nasep neihloh na le kialpite hongtung hi.\nKum 39 aphak ciangun leitung “Galpi Nihna” hong kipan a, Europe gam sungteng Nazi galkap mang khutnuai ah hongtung in, Japan te’n Sen gam le nisuahna lam Asia gam sungteng hong lazo hi. Mi tampi in gentheih haksatna le sihna manna thuak uhhi.\nKum 45 aphak ciangun Galpi Nihna hong veng theipan in gal sungah mimal Teng za-guk (60,000,000) in a nuntakna uh suplawh hi.\nKum 52 aphak ciangun “Korean Galpi” hong kipan leuleu a, mi tampi mah in sih lawh hi.\nKum 64 aphak ciangun “Vietnam Galpi” hong kipan kik in, kum 75 aphak ciangun galpi hong vengthei pan hi. Sihna manna athuak tampi a om mah bangin agualzo tampitak mah om hi.\nTulaitak i phutkhak haksatnate A haksa hi nailo hi. Eite mai ah mi tampi’n A haksa zaw na thuak khin uh a, A gualzo zong na om ve ve uhhi. Eite zong Hih khuahunsia pan A gualzo dingte i hihi. Joshua Mung\nNipi ni khat biakinn ah tangval khat in la dawng 3 kizom in hong sa a, a aw lah maanlo, a guitar tum lah maanlo ahih manin mipi te’n nuihsan ziahziah hi. Kikhop tuak ciangin Pawlpi Upapa in ”lawm aw la sa nawn kei lecin Pasian minthang zaw inteh” na ci lian hi.\nPawlpi siapa leuleu in ”lawm aw, siamlo pipi mahin Topa i phat ciangin i phat Topa lungdam mahmah hi, mailam ah hong sa zelzel in. “ci hi. A sawt lo-in tua tangvalpa Lasiam minthang khat hong suak hi. Pasian phatna pen A siam kidemna hilo hi. Ih lungsim takpi tawh Ih hihtheih bangin phat leng Ih phat Topa lungkim hi.\nKhatvei innkuan khat ah a tano in mei gei-a tuilum bung mulo ahih manin pal kha-in hong kitam hi. A Pa in,” den in mu gige mah hiveng, hem kha lo mawk, kei khialhna hi” a cih le, a Nu in ” kei ma’n a om nading mun ah koih kha lo deldul ing e, kei mawhna hi”, hong cih leuleu ciangin kitot kiseel nading hong om nawnlo hi. A mawh kituhna pen ki niamkhiatna hi a, kilemna lampi hoihpen ahihi. from Sin Thu\nPrevious: A sia sungpan i ngah hamphatna ~ Sia Do Khup\nNext: Khitui Gospel Movie nungak khat ~ Sia Do Khup\nNuntakna aading thangahhuai mahmah thu ~ Naalian Zomi


url: =H1N1 natgual tawh Kawlgam ah asi kibehlap in mi 25 phatota :: ZOMI DAILY\nposted on 16 August 2017 at 8:14 pm UTC+9:30 Lomkholna: Health, Myanmar, News, Sawltak\nKawlgam ah H1N1 (Swine Flu) natgual hangin Tuesday ni ciangciang asi mi 25 phatota cih Xinhua News tungtawn in kiza hi. Abeisa ninih sungin H1N1 Case tawh asi kibehlap ahih manin, asi vekpi akigawm in mi 25 phatota cih Ministry of Health and Sports te’nzong genkhia uh cihi.\nAbeisa July 21 ni akipan Kawlgambup ah H1N1 Flu natgual angah bekbek akigawm in cina mi 242 phakhinta hi. Tua H1N1 Flu natgual angahkha cina tepen akibawl nadingin aki ciangtanngiat Specialist Hospitals te ah kikem, kikhoi cih kiza hi. Sawltak #zomidaily\nKawlgam ah H1N1 Flu Virus tawh Wednesday ni in naupang 2 sihbeh leuleu hi. Tua ahih manin H1N1 Flu Outbreak natgual omhi ci’n akigenzawh July 21 ni akipan hih natgualtawh asi pen mi 19 phatota hi ci’n Myanmar Ministry of Health and Sports te’n genkhia uhhi.\nWednesday ni in asi naupang nihte lakah khatpen Irrawaddy Region pan hi a, adang khatpen Magwe Region panhi ci’n Naypyidaw aom Public Health Department te’n genkhia uhhi.\nH1N1 Virus ahih keileh Swine Flu ci’n akithei hih natgual hangin Kawlgam ah July 21 leh August 9 kikal in natgual akilawh akigawm in mi 183 phakhinta hi ci’n Health Ministry in genkhia hi.\nTua H1N1 Virus akilawhkha mi 183 te lakah cina 63 tepen tudongmah zatui zaha tawh kikemkemlai uh a, adangte bel noptuamta cihi. Zatui zaha tawh akikemlai cina 63 te lakah cina 11 pen Yangon, Waibagi Hospital ah akikem hi a, adang mi 52 tepen Kawlgamsung States leh Regions tuamtuam aom Hospital tetawh kikem cihi.\nHealth Ministry te’n nisim in Daily Statement akhahkhiatna tungtawn in hih H1N1 Virus angah, akilawh pen tamto semsemkhading kici hi.\nKawlgamsung aom Local Businessmen, Companies tuamtuam pan ahi zongin, UN Agencies leh International Organizations te ahi zongin hih H1N1 Virus kidaltheih nadingin sumtang, zatui, zaha, leh vanzat kisam “Cash, Medicine, Medical Equipment, Masks) cihte huhna tampi piakhia uhhi ci’n Ministry te’n pulak uhhi.\nMore: H1N1 Virus tawh Yangon Hospital pan mi 2 sikhin, Chin State ahzong cina tampi om\nTurkey gam paninzong H1N1 Virus kidalnading zatui “Flu Vaccines” hong piading uh ci a, China paninzong zatui leh vanzat “antiviral medication Oseltamivir, flu vaccines, medical equipment including respirators” cihte hong piading uh cihi. Sawltak #zomidaily\nPrevious: Naypyidaw kisilbuk sungah Dentist khat daihlaih in si\nNext: Myanmar, Ayeyawady gamsung ah sai abengsim mikhat kikapliam


url: =Tedim News (03 Apr 2017) :: ZOMI DAILY\nposted on 3 April 2017 at 7:34 am Lomkholna: News, Tedim, Zomi\n1. Rev. Dr. Kam Khua Thang\nYangon pan aluanghawm hong kipuato hi. Mandalay Zomi tengin Sagaing leibul pan nadawn uh Kawlpi pan ZCLS leh ZYA kipawlkhamwin dawmin, a Hankuang laihsak Tedim pen April 1, ni 8:00pm ing hong tung Saimual pan, Mawtaw honkhat leh Motor Cycle tampi in vadawn CMBC (Tuiphum Biakinn) gate pan Rev. Thang Go Khup in Hanla sa in, Thau lawnin kidawn Biakinn maipan, aluang kisuah a, Thau lawng 20 val kilawn leuleu Aluang-Biak inn sung, Pulpit nuai ah kikoih.\nBiakinn dim zihziahin kidawn, pawlpi namkim pan kidawm Zingciang April 3 ni 1:00pm hunin Servine kibawl ding, aluang koih nang a kibawl khin Inn ah kikoih ding Vai khempeuh ah TBC in vaihawmin, CMBC in innteek sem hi. Sihvui ciangin Tedim khuapi sung Rev. ngahkhinsa khempeuhin Pastor puantual silhin gaal ding cih TCF leh TBC pan kivaihawm hi.\n2. Tulaitak pen EBC pawlpi te Laitui ah kumcin khawmpi aneih lai tak hi. Rev. Dr. Pum Za Thang hong zin thei hi. Hongpai masak khit kum 42 ciang a hong zinkik ahi hi. Tedim EBC, Rev. Do Suan Mung te innkuan, Tuilangh AG, Saizang Tombing innkuante, Tedim Tombing innkuante in sagawh ziahziah uh hi. Amah zong a kithui luanhun tam hi.\n3. Gamlai khua in Kum 100 cin a bawl laitak hi. Gamsung gampua pan tampi hong ciah uh hi.\n4. Bethel AG pawlpi in Kum 40 cin lungdamkohna April 1,2017 nin bawl hi. Rev. Zaw Lin Aung kisam a, mipi in kiphattuam pih mahmah hi.\nBAG Founder mi 12te,\nJubilee la mi 10te\nKum 40 sung Pawlpi pan Ordination ngah sia 11te Letsong kipia hi.\nJubilee Magazine buzong kibawl hi.\nPrevious: Zomi le MRTV Channel ~ Gin En Cin\nNext: Singapore meileng khawlna ah mipi lauthawng nadingin Bag anusiapa kimankhin ~ ZD


url: =Piancilna 17 | Siantongluan.net\nPiancilna 17 |\nAbram kum sawmkualekua a phak ciangin ama tungah Topa kilang a, "Kei, Vanglian Pasian ka hi hi. Hoihtakin gamta in la, paubaang kei in.\nNang tawh thuciamna ka bawl ding a, nang tampi tak kong phasak ding hi," a ci hi.\nTua ciangin Abram mai kunsuk hi. Pasian in ama kiangah,\n"En in, nang tungah hih thuciamna kong bawl hi: Nang pen minam honpite pa na hi ding hi.\nNa min Abram hi nawnlo ding a, Abraham hi ding hi. Bang hang hiam cih leh minam honpite pa-in nang kong bawl khin hi.\nKeimah in suanlekhak tampi kong neisak ding hi. Nang sung panin minamte ka piangsak ding a, nang sung panin kumpite hong piangkhia ding hi.\n"Nang leh nang khit cianga na suanlekhakte tungah Pasian hihna ding tawntung thuciamna dingin kei leh nang khit cianga na suanlekhakte tungah amau khang tawntungin ka thuciamna ka kipsak ding hi.\nNangma tung leh nang khit cianga na suanlekhakte tungah tawlkhat na omna Kanaan leitang khempeuh na neih tawntung dingun kong pia ding a, kei pen amaute Pasian ka hi ding hi," a ci hi.\nPasian in Abraham kiangah, "Nang leh nang khit cianga na suanlekhakte in zong ka thuciamna na zuih ding uh nong thukim ding uh ahi hi.\nHih pen nang leh nang khit cianga na suanlekhakte zuih ding keima thuciamna ahi hi: Note lak panin pasal peuhmah a vun ki-at ding hi.\nNote vun dawn ki-at ding a, tua pen kei leh note kikalah thuciamna lim khat hi ding hi.\nNote lak panin ni giat a pha peuhmahpa a vun ki-at ding hi. Note khang tawntungin pasal peuhmah, note inn sunga suak hita leh, note ta a hilo, gamdang mi khatpeuh kiang panin na sum uh tawh na lei uh hita leh\nna inn sunga suak hita leh, na sum tawh a kileipa hita leh a vun ki-at tuak ding hi. Tua ahih ciangin tawntung thuciamna ahi keima thuciamna pen nomau satak sungah om ding hi.\nA vun dawn a ki-at lo pasal peuhmah a mipihte kiang panin kihawlkhia ding hi. Bang hang hiam cih leh amah in keima thuciamna palsat hi," a ci hi.\nTua ciangin Pasian in Abraham kiangah, "Na zi Sarai ahih leh, ama min Sarai na ci nawn kei ding a, ama min Sarah hi ding hi.\nAmah thupha ka pia ding a, amah tawh tapa khat kong pia ding hi. Amah thupha ka pia ding a, amah, minamte nu hi ding hi. Mihingte kumpite ama sung pan hong piangkhia ding hi," a ci hi.\nTua ciangin Abraham mai kun sukin nui a, amahmah tungah, "Kum za a pha pasal khat in ta nei ding ahi hiam? Kum sawmkua a pha Sarah in ta nei ding ahi hiam?" kici hi.\nAbraham in Pasian kiangah, "Ishmael hong nungtasak peuh lecin," a ci hi.\nPasian in, "Hilo hi. Na zi Sarah in nang-a dingin tapa khat nei ding a, ama min Isaac na phuak ding hi. Ama khit cianga a suanlekhakte-a dingin tawntung thuciamna dingin ka thuciamna amah tawh ka kipsak ding hi.\nIshmael-a ding na ngetna ahih leh ka za khin hi. En in, amah thupha pia-in ka pungsak ding a, tampi tak ka phasak ding hi. Amah pen ulian sawmlenihte pa hi ding a, minam lian khatin ka bawl ding hi.\nAhih hangin, kumkik tuhun ciangin Sarah sung panin nang-a dinga hong suak ding Isaac tawh ka thuciamna ka kipsak ding hi," a ci hi.\nAmah tawh a kiho a man khit ciangin Abraham kiang panin Pasian paikhia to hi.\nTua ciangin Abraham in a tapa Ishmael leh ama sum tawh a lei hita leh ama inn sunga suak hita leh a sila, ama inn sunga om mite lak panin pasal khempeuh samin, Pasian in ama tunga a gensa bangin tua ni mahmahin amaute vun dawn a atsak hi.\nAma vun dawn a ki-atin Abraham kum sawmkualekua pha ta hi.\nAma vun dawn a ki-atin a tapa Ishmael kum sawmlethum a pha hi.\nTua ni mahmahin Abraham leh a tapa Ishmael a vun uh ki-at hi.\nAma inn sunga pasal khempeuh, inn sunga suak hita leh gamdang mite tung panin sum tawh a kilei mite hita leh, amah tawh a vun uh ki-at khawm hi.\nTedim Lai Siangtho / Laibu: Piancilna 17


url: =Thuthak tomkim ~ The Tedim Post (10 July) :: ZOMI DAILY\nposted on 10 July 2020 at 2:01 pm Lomkholna: News, TedimPost\nNews In Brief: Thuthak tomkim ~ The Tedim Post (10 July)\n2020 Kiteelpi ah vote(Mee) khia ding Chin State bupah 342,627 om a, Mee piak nang zum(Mee Zum) 1094 dingin gelna kinei hi ci-in Chin State Election Commission in gen hi.\nJune kha sung Rakhine State ah Myanmar Army leh AA te kidona hangin mipite sung pan mimal 56 thong kia a, mi 16 te thukhen zumah thu kibawl hi. Mipite thuakna tamlua ahih manin kidonate khawl bawl nadingin Nainganzi tawh thongkiate huh kipawlna(AAPP) in thusuah bawl hi.\nHpakan khua a mincipna hangin mi 170 val bangin hong nusiatna uh ko zong hong dahpih ung ci-in dahpihna lai North Korea Foreign Minister in Myanmar gam Union Minister U Kyaw Tin tungah laikhak hi.\n2019 kum sung Myanmar gam sungah galkidona hangin gammi a tawm pen 151 in a nuntakna uh sih lawh uh a, gammi 384 in liamna baina thuak uh hi, ci-in Myanmar Institute for Peace and Security (MIPS) kipawlnate Report ah kigelh hi.\nBagan ah kawlte pasian 30 val kiluhin asung a om van leh nate kigukna hangin June 10, 2020 akipan sun leh zan tawl ngalo in palikten cing zihziah uh hi.\n2020 kiteelpi ah Arakan National Party(ANP) in thu akihual nak a leh Chin State, Paletwa Township ah zong ka dem ding uh hi, ci-in ANP Party thunei khat ahi Daw Aye Nu Sein in gen hi.\nUK in Myanmmar galkap mangpipa Min Aung Hlaing leh galkap mangpi 2 na Soe Win te gawtna bawl uh hi. Hih gawtna ah Russia, Saudi Arabia leh Myamar gam pan galkap zalian 45 kihel uh a, UK gam aneih sate uh khakcipna leh UK gam zin theiloh ding cihte ahi hi.\nBrazil kumpipa Jair Bolsonaro in COVID-19 natna ngah hi cih thu July 7 2020 ni-in tangkona nei uh a, tulaitak Brazil gamah COVID-19 natna ngah mimal 1.6 million val om a, a si pen mimal 65000 phata hi.\nCovid-19 natna vai WHO tungah muanmawhna leh lungkim lohna hangin US kumpi in WHO pan tawp ding kipsak ta hi. US in WHO kipawlna ah kum simin US Dollar Million 440 pia den hi.\nCOVID-19 natna ngah hong tam kikna hangin Australia Gam, Melbourne khuapi a 2 veina kal 6 sung a sawt ding lockdown dingin tangkona nei kik uh hi. Melbourne khuapi pen Australia gamah a golpen nihna khuapi zong ahi hi.\nUSA kumpi tawh kimuhkhopna neih kik ding ka lunggulh nawn kei uh hi, ci-in North Korea, Vice Minister of Foreign Affairs Choe Son-hui in gen hi.\nMore: Chin State sungah ahoih mahmah Tedim’ vanlengtualpi munding ~ Dr. Dongno\nJuly 9, 2020 ni Leitung bupah Covid-19 natna ngah Tein 120 val(12,077,210), asi Tein 5 leh lang val (550,327) leh adam kik Tein 66 val (6,636,374) phata hi. Source : 7day news, Eleven Media, Irrawaddy, RFA, Myanmar Times, Taung zalat Times.\nPrevious: Omna athupit zia ~ Pu Thangboi\nNext: White House pan theihhuai leh tulaitak US thutuamtuam (09 July)


url: =South Korea leh North Korea gamnih kizopna zumpi kikap zan :: ZOMI DAILY\nSouth Korea leh North Korea gamnih kizopna zumpi kikap zan\nposted on 18 June 2020 at 7:50 pm\nSouth Korea leh North Korea gamnih kizopna dingin a kizang Kaesong khuapi a om innpi pen North Korea in tuni-in kap zan hi, cih thu kiza hi. Hih zumpi pen Covid-19 hangin a kikhak hi a, North Korea lam panin USA leh North Korea kihona ah South Korea palai nasepna gina lo lua hi, ci-in lungkim lo uh ahi hi.\nNorth Korea in hih innpi a kapzan dan limlak leh video pawlkhat South Korea lam panin khah khia uh a, mulkim huai takin puakkhamsak uh ahihna leh a kapkhap khit uh ciangin vantung lamah meikhu kizial bibiai kimu thei hi, ci uh hi. Nung deuh mah in President Kim Jong-un sanggamnu Kim Yo Jong in South Korea thuhilh ding kamkhauh pai ngei hi. A sawt loin North Korea in South Korea tawh gamgi lamah galkap honkhat puak ding, ci-in gen a, South Korea in zong North lam pan gal hong phuan uh leh kikoih khong het lo ding hi, ci-in thuk kik hi.\nVideo: North Korea Bombs Building Used for Talks With South Korea | NowThis\nSouth Korea panin North Korea tawh kizopna Palai Suh Ho in hih bang gamtatna pen gamnih kikal bek hi loin leitungbup adingin zong hai gamtatna khat hi, ci-in gen hi. Nung kalin North Korea in South Korea tawh kihona leh kizopna khempeuh ka dinkhawl uh hi, ci-in tangko khin uh a, tua tawh kizui-in hi bangin kizopna zum innpi tuni a kapzan uh ahi hi.\nUN Secretary General Guterres leh ulian dangte in a lunghihmawhna uh pulak tek uh a, Nuclear tawh kisai kamkupna pan deih danin vaite hong lem semsem lo ahih manin North Korea kumpi hehna khangsak hi, ci uh hi.\nMore: Luankhi nul-in tuunnu itna “Nu aw hongit ing” (Korea gam thupiang)\nTuni a kikapzan gamnih kizopna innpi pen 2018 September kha in South Korea in $ 8.3 million bei-in gamnih kizopna a hatsem theih ding lametna tawh a lam uh ahi hi. North Korea leh South Korea pen 1945 kum pawl pan kipan USA in South lam gumin Soviet in North lam gum uh a, 1950-1953 sung teng gam nih galkidona lianpi piang ngei khin ahi hi. Hih galkidona ah American galkapte 40000 val si uh a, tulza val in liamna ngah hi. Galkap leh mipi a si kigawm 1,200,000 pha hi, ci-in kiciamteh hi. Source: AP, BBC, The Tedim Post\nPrevious: “Zomi vive mah hi” cih vai tawh kisai ~ Pu Thangboi\nNext: ZNDP Party Policy: Sani ni = kisil ni, Nipi ni = Sameh ni (khuaksilna)\nParadigm Shift ~ Peter Suumpi\nPhilippines gamsung ah 5.9 Magnitude tawh zinling, mi 1 si in 29 liam ~ ZD


url: =Vantung Mi Nih Khualzin Na Thu ~ Khat Thang :: ZOMI DAILY\nVantung Mi Nih Khualzin Na Thu ~ Khat Thang\nposted on 24 November 2014 at 6:33 am Lomkholna: Article, Khatthang\nVantung Mi Nih Khualzin Na Thu\nKhat vei lai-in, vantungmi nih mihing bangin hong kibawlin khual hong zin uh hi. Hong paipai uh leh khua hong zingta ahih manin, zin tunna ding zongin Inn kong khat hong kiu uh hi. Inntekte mihau na hi-uh ahih manin, zin tungte neu muhin hopih uh hi. Amau le mau an bawl tawm sak, kuang sawp sakin nasem sak uh hi. A lupna dinguh zong Inn lei-nuai khan sungah buhtu lom tungah lum sak maimai uh hi.\nNitak zankim khit pawlin, Vantungmi a zalian zawnu in, Inntekte lei-nuai khan dei-na taih kiciang kitamin a vang khat mu ahih manin, a vang liatna zangin bittakin bawl sakkik hi. Vantungmi neu zawnu in zong lamdang sa in, “hi bang a lungsim hoih lote bang ding a huh laizang na hiam” ci-in lungkim lo pianin gen hi. Vantungmi lian zawnu in ahih leh “Khat veivei thu piangte pen i mit tawh i muh sangin a lamdang zaw, a thuthuk zaw tampi om hi” cih san hi.\nZing khua hong vakin vantungmi nihte zong khua zin hong zom uh hi. Khua hong zing zel ahih manin a tuah masak penuh inn khat ah lutin zin hong tung uh hi. Inn tekte ahih leh lokho nupa kop khat hi-uh a, neih le lam hau pawl hi lo uh hi. Ahi zongin, a lupna uh zinte awn-in, a nek dinguh a lim penpen ding bawl sak-in, a siam tawp-un zin do uh hi.\nZing khua hong vakin hong thawh uh leh, inntek lokho nupate a nihun na kap kauhkauh mawk uh hi. Vantungmi neu zawnu in “bang ci-a kap na hi uh hiam?” ci-in a dot leh “ka bawngpi nawi nek theih neih sunsun uh tuzanin si mawk hi” ci-in kihehnem zo lo in om uh hi. Vantungmi neu nu zong lungkim zo lo-in, a Sianu kiangah “inntekte lungsim hoih uh a, limtakin zin hong do uh hi lo hiam? bang ding a hi bang tuahsiatna tuak mawk uh hiam?” ci-in dong hi.\nVantungmi lianzaw nu in zong, “tun zanin Sihna Pupi hih inn sungah hong tun ni tawh kituakin, Inntek nu sih ni ding ahi hi, ahi zongin “Sihna Pu aw, Inntekte lungsim hoih mahmah uh hi”, ka cih ciangin Sihna Pu in zong a bawngpi uh nuntakna a lak sak ahi hi. “Inntek nu’ nuntakna tun zanin a honkhia hizaw hi hang, I zin tun masakna mihau inntekte ahih leh, a Pu le Pite un amau ading\na sel sakuh khamleguan, suang manpha tampitak inn lei-nuai khanah om hi, Inn deina kawm kitam bawl sak lo hi leng, Inntekte in a bawl uh kul ding-a, tua bawl le uh hih amanpha kisel cipte mu kha ding uh hi, tua manin inn deina taih kitam pen a bit ding ka bawl sak hi” ci-in gen hi.\nEi leitung mihingte zong I nuntakna ah i thuakkhak thu tampitakte, i mit muhna sang a lamdang zaw, a thuthuak zaw i telzawh loh tampitak om tawntung thei zel hi. Khai-leh, “A piang nakhempeuh Pasian hehpihna hizaw gige mawk hi lo hiam?”\nPrevious: A piangsakpa lamdang lua! (3)\nNext: Vondeih Kep Ding – 7 (Pau Khan Kap)\n24 November 2014 at 6:56 am\nAmen. Apiang bangbang Pasian deihna cihtheihding thupi mahmah hi.\nZomi tanau kisapna minte ~ J. Thang Lian Pau\nZIUSA kipawlna min tawh UN Khawmpi akah ding Tangmi/Palai Sapna\nMaikumsung Malaysia ah palik athak mi 6000 ki behlapding\nNa pianthak loh phamawh hi ~ David Tuang


url: =Kei Apengkhia Nuam Pa :: ZOMI DAILY\nposted on 4 July 2016 at 10:54 am Lomkholna: News\nKawlgam gamvai buaina ah ‘pengkhiatna (secession/separation)’ in athupipen khatin kihel hi. Pawlkhat in pengkhiatna pan ong piang ding thu hoih, thu siate etkakin pengkhiathuailo hi, aci zong om hi. Pawlkhat leuleuin amau khutnuai ah atawntungin Mualtung mite akoih nop manun pengkhiat ding aphallo om hi. Pawlkhat leuleu, belpawlkhawm-a minam ngahhuaite taan lawh-a meetna aomloh veve sangin ci’n pengkhia nuam uhi.\nPengkhiat ding phallo akicite nungah en leng athu ahang tampi om hi. Pengkhiat ding i khaam nop leh ngahhuaite tankim ding kisam hi. Ngahhuai tankim kei leh atam ngahzawte in apengkhia nuamte khaam ding ahi hi. Ngahhuai angahlote in ahih leh pengkhiat ding mah hanciam tawntung ding uh ahi hi. Atomin gen leng pengkhiat nopna ahangin ngah tan kikimlo cih hi lel hi.\nKawlgam gamvai ah pengkhiatna tawh kisai pau ding kilau tek hi. Kawlte’n zong lau. Kawl ahilo minam tuamtuamte in zong lau uhi. Alauna ahang pen atunga i gensate hang hi thei hi. Pawlkhat in pengkhiatna in tuhun leitung khuahun luan zia tawh kituak nawnlo, koi gam mah in panpih nawnlo hi, tua ahimanin pengkhiatna pen pulakhuailo hi, ci uhi. I ginkhiat sak khak leh i gal ahi thuneite meetdokna in ong nei lel ding uhi, ci uhi. Thunei azom azomte in pengkhiat ding ahanciamte peuhmah apengkhia nuamte ci-a atawntungin dop bawl ngeilo uhi. Hih banga apengkhia nuamte ci-a ong ngawh theihloh nading pengkhiatna kam genhuailo hi, aci uh ahi hi. Tua pen mahmah zong thumaan i nungngatna hi pah hi. Hih buaina pen i lau khekha manin zong aman pah ding hilo hi. I pelh nop keei phial zonga asiang ding hilo. Selcip-a zong apiang theilo thu ahihlam phawkhuai hi.\nPengkhiatna tawh kisai thumaan thutak taktak in ahih leh akiphiat theilo minam khat ciat ii suahpih ngaihhuai (basic rights) ahi hi. Phalna zong khutdawh-a nget akullo ngahhuai ahi hi. Lam khat pan en leng, tang thu dung ah atuam teka aom ciat (minamte) i hi hi. Thumaan thutak i nial laisiah, i kitheihmawhbawl laisiah, i nungngatsan laisiah daihna, kilemna, khantohnate tawh i kigamla mahmah lai ding hi. Akhang akhang aa thuneihna alencipte in apengkhia nuamte peuhmah azum, ahiam, thatang zangha akhaam uh ahi hi. Kipumkhatna pen thatang tawh lam, zong kici thei hi. Tanglai pupa hun (feudalism) aa ziate mitsuana anei laite ahi uhi. Minam ait luazek Kawlte in zong tua mah na panpih uhi. Minam itna i cih in minam kim ading ahoih hia ahizong akisam sang akhauh luat leh kihuat, kielna piang sak zel hi. Kawlgam in ahih leh kiel kihuatna bekthamlo buaina namkim tawh khang sawtpi akipingpeivei gam ahi hi. Kawlgam ah na minam na it khak leh mawhna ahi hi.\nTua bang hi leh kei zong apengkhia nuam pa hilo ding ka maw. Kei pengkhiat nop zia in midangte aa tawh kibang khollo thei leuleu ding hi. Yakhaing minam i cihte in abeisa tangthu dung ah atuam vilvelin aom ngiat minam ahih mah bangun pengkhat ngahhuai in minam ciat ii suahpih ngahhuai ahihna tawh kizuiin kum zalom alang val belpawlkhawm-a i omkhop hangin meetna khat zong aom kilkellohna tawh belpawl-a supna apiang ding veve pengkhia lel leng ei mailam eimah in zeek khuan nei ding, minam dang khatpeuh ii meetdokna pan suakta ding, atawmpen in ah minam dang khat ii khutnuai ah nuam i sak sangin suakta takin azawng hithiat nuam zawta ahi uhi. Atomin (Kawlgam ah) minam tuamtuamte lunggulh ahi federal belpawl gam taktak pen Bu Aung San losiah asangthei zo ding aom nailoh si tawh minam dangte ii khutnuai, mi sila dinmun ah om kha lailai, meetdokna zong thuak kha lailai i kicih ciang tua sangin mihing hihna man aneilozaw omlo ahimanin apengkhia nuam (akl) akituam om nuam ahi hi.\nI deihdeih ahi kipumkhatna i cih ciangin alang lam khat pan bek akilam thei hilo, thatang hatna tawh akilam thei hilo, to le sila dinmun tawh akilam thei hilo, thacial le nasemte dinmun tawh akilam thei hilo hi. Tua bang danin (kipumkhatna) i lam aleh khat le khat kimuanmawhna bek piang sak ding hi. Ha gawina bek piang sak ding hi. Buaina bek piang sak ding hi.\nKipumkhatna i cih in ngahhuai tankimna dinmun tawh akilam ahi hi. Khat le khat kitelsiamna tawh akilam ahi hi. Mihing khat i hih buangin kipumkhat ding akisapnate san theih ding kisam hi. Hih bangte i bulphuh ciang bekin (kipumkhatna) thakhauh semsem zo pan ding hi.\nTulaitak Kawlgam pen a 4 veina akilam Kawlgam ahi hi. Pupa hun lai peuh eng-a tua bang dan mah tawh i kalsuan sawm lai leh a 3 veina akilam Kawlgam akitapkhap ngei bangin a 4 veina zong ni khat ni ciang kitam hamtang ding ahi hi. Akitap masiah hih meima pen si luang akang ngeilo suuk semsem lel ding hi.\nKum zalom 20 nunung lam pen leitung bup ah minam gam tuamtuamte alaan mahmah hun ahi hi. Soviet, Yugoslavia, Czechoslovakia, Ethiopia, Indonesia gamte pan asuakta thak gam 20 bang UN pawllutkhin uhi.\nThatang hatna tawh akilam kipumkhatna in kum zalom alang val sawt zota hi. Khantoh ding genloh kingauzaw hi. Daihna apian ding sangsikin kihuatna khang semsemzaw hi. Anungsang thu in ahih leh buaina pingpei pen ong sawt tetek hi. Si luang akang theilo meima ong suak hi.\n1984 kum lai in Bu Khin Nyunt in tuzawh kum 4 sungin singnuai thautawi khempeuh vatmai mang ding, ci’n pulak gamgam hi. Ama hun ma-in Bu Ne Win in zong tua bangmahin pulak gamgam zel hi.\nLeitung ah en leng belpawlgam dinga geelna le sepnate ong thakhauh semsem kimu hi. Gtn EU le CIS gamte ahi uhi.\nLeitung Galpi 1 ma-in Europe pen empire vive tawh kilam hi. Galpi 1 na aman ciang tua empire-te kitamkhamin minam gamte ong piangkhia ngeingai hi. Kum zalom 20 anunung lam ah UN pawllut gam 200 val ong phato hi. Mipi deihna konlawh mello-a akilam kha Soviet gampi kitapkhapna pan minam gam 10 val bang hong piangkhia hi.\nGalkap ukna amaiman masiah Kawl le minam dangte kikal aa aom kimuanmawhna, kilungsimneihna le buainate beisiang ngeilo ding hi. Bu Ne Win in gam thuneihna asuh hun in Kawl minam it phadeuhte in panpih ngei uhi. Tuate zong ’88 kum amau hun ong tun ciang pil thei pan uhi.\nTulaitak kido, kielna, kilemlohnate pen Kawl minam it phadiakte le minam dang sungpan minam it phadiakte kikal kido, kielna-in kimu hi. Kawlgam ah daihna, kilemna, kithuhualna cih peuhmah cikmah hunin om ngeilo hi. Atomin gen leng tangthu dung aom ngei bang mahin atuamtekin omkik mai leng i vek ading ahoihpen ong suak ding hi. Daihna, kilemna le khantohna te i mualsuah zo ding hi.\nKawlgam gamvai ah Boris Yelsin dana makai khat kin takin i kisam hi.\nHih bang teng tawh apengkhia nuam pa tungah thu khat pepeuh nong phul nop uh leh suahtakna, tankimna, le thumaana bulphuhin kingaihsut sak zo bek ding ahi hi.\nSan Shwe Khaing gelh lai khat ka sim khak thangah ka himanin Zolai in letin ong hawmsawn ing. Athulu pen ‘Kei Apengkhia Nuam Pa (kyaw naw khwe thuat zi tama (separatist?) ahi hi.\nPrevious: Zomi & Education ~ Lian Thawn Pau\nNext: Theihhuai kiallap Upadi ~ Pa Lian Khen Nang


url: =Nangpang kum 8 a pha khat in Pasian a muh dan :: ZOMI DAILY\nposted on 16 May 2016 at 8:53 pm Lomkholna: Biakna, News, ZomiQuavadis\n– Pasian nasep a thupi penpen khat in mihing bawlna ahihi. Pasian a sisa mihingte mun a luah dingin mihing tampi bawl hi.\n– Pasian in a picinghsa in kuamah bawl lo hi. Bang hang hiam cileh naungek bawl pen baihsa zaw cihna hi. Tua naungekte pen a pantah ding nulehpa guan pah hi. Pasian in a hun mawk bei sak nuam lo cihna hi.\n– A nihna ah mihingte thungetna ngaihsak ding pen Pasian nasep lian pen ahihi. Mi a tamzaw in zan in thungen uh ahihmanin Pasian in Radio leh TV etna ding hun nei het lo hi. Pasian pen a beng-am mahmah ding hi.\n– Pasian in muh loh nei lo, zaak loh nei lo hi. Mun khemepuh ah tai kawikawi cihna hi. Buai mahmah ding hi. Tua ahihmanin na ngah loh ding khawng peuh ngengen se dah in, nawngkai sak se dah in.\n– Pasian in tapa Zeisu nei hi. Zeisu in a hamsa khempeuh sem hi. Tui tunga pai cih khong, na lamdang bawl cih khong pen Zeisu nasep hi. Tua banah ama thu umlote tungah thu gengen ahihmanin mipi in cimtaak uh a, singlamteh tungah khailum ziau uh hi. Ahizongin Zeisu pen mi lungsim hoih mahmah khat na hi citciat se hi. A pa khiangah “Pa aw a mawhna uh ka maisak diam” acih leh Pasian in “OK” na ci ziau hi.\n– Pasian in Zeisu gimthuak teng amuh ciangin hehpih huaisa hi. Vantungah amah tawh a om khawm tawntung dingin sam ziau hi. Zeisu in vantungah Pasian nasep huh a, mihingte thungetna ngaihpih hi. Zeisu in vantungah Secretary sem cihna hi. Ama sep theihte ah a pa Pasian buaisak se lo in sem hi. Thupi semsem hi.\n– Na ut hunhun thungen thei ta hi teh. Bang hang hiam cileh Full-time a ih thunget teng hong ngaihsak ding leh hong pia ding Zeisu om ta hi.\n– Nipini (Sunday) sim kikhop ding mangngilh kei in. Tua in Pasian lungkim sak mahmah hi. Pasian bek mah na lungkim sak ding ahihi. Mi dangte na lungkim sak zo kei zong phamawh kei!\n– Pasian pen mun khempeuh ah om ahihmanin ka lungnuam hi. Khuazing sungah zong ka lau nawn kei a, tuipeek ding zong ka lau nawn kei hi. Kei bekin zong ka daileng ngam ta hi.\n– Pasian in na khempeuh ong sepsak den dingin tuat ken. Hi leitungah hong koih ahihmanin nang zong na sep kul hi. A ut hun ciang Pasian in hong latokik ziau ding hi.\nLailet – Francis Lamthang (Zomi Quavadis)\nPrevious: Ngaihsun pha pha ni\nNext: Pasian zat, John Stott tangthu & nasepna ~ Pau Do Lian


url: =Malaysia palik te’n Subang Jaya sungah kolbulhsa in mikhat taisuah :: ZOMI DAILY\nposted on 20 May 2017 at 10:08 pm Lomkholna: Malaysia, News, Sawltak, World\nMalaysian Police te’n Subang Jaya sungah kolbulhsa in amatsa uh mikhat khahsuahkik cih theStar pan kiza hi. Tuapa minpen Wan Mokhta Zaimin ci’n pulak uha, kum 32 aphakhin khat ahihi.\nHihpa pen mikhemkhem “Criminal breach of trust” tawh zanni Friday in akiman hi ci’n Subang Jaya OCPD Asst Comm Mohammad Azlin Sadari in tuni Statement abawlna ah genkhia hi.\nZannitak in Police te’n mawtaw tawh apuak laitak in USJ9 sungah akhut kol kibulhsa in taisuah uhhi. Palik nihin Kelantan panin USJ9 aom District Headquarters ah apaipih laitak in mat athuakpa’n kacina ci’n lua ahih manin, zatui zuakna Pharmacy khatah khawlin palik khatin zatui leiding in paikhia hi.\nPalik khatpa zatui leiding in apaikhiat laitak in akhatpa zong kumkhia in mawtaw anunglam ah apailaitak mawtaw anung tutna ah kolbulhsa in akoih amimatpa uh ahawlpa tutna ah tusuk in mawtaw tawh taikhia vingveng hi.\nTua palik mawtaw pen tuamunpan in 3 km agamlatna munkhat ah ki mukik a, ahi zongin amimatpa uh mangciplai hi.\nAmimatpa uh kacina ci’n luakhia takpi ahih manin, hehpihhuai sa uh a, zatuisai khatah zatui leiding in palik khatpa apaikhia ahihi. Akhatpa zong mawtaw anungbuk vankoihna ah vankhat lakhiading in apailaitak amimatpa un mawtaw tawh ataisan vingveng ahihi.\nMimatsa khat akhahsuah palik nihte zong hoihtak in Guidelines zuilo uhhiam cih ki kankhiading a, azuihkeileh anih un thu kibawlding cihi. “Section 223 of the Penal Code for negligence by a public servant” cih thukhun tawh kizui in palik nihte’nzong mikhat ataisuah manin lehthuakkik khatheiding uh cih kiza hi.\nRelated: Malaysia: Pistol tawh innkuan mi 4 akaplumpa zong Palik te’n kaplumta\nKhuasung mipi te’n amukha na om uhleh amanlang in palik te tungah hih phone 03 7862 7100 tawh hong zasak un ci’n ACP Mohammad Azlin in genkhia hi. ZD Sawltak #zomidaily\nPrevious: Gambup kilemna khawmpi – 21st Century Panglong ah akahding ZCD palai te\nNext: ZAA (Zogam Artistes Association) in Concert thupitak Organize ding


url: =MIT CIDAM NANG Dr. Sian Za Kham M.B.,B.S.,D.A.,M.A.(Theo) - Laibu Saal\nHome > Thuluui/Articles > MIT CIDAM NANG Dr. Sian Za Kham M.B.,B.S.,D.A.,M.A.(Theo)\nMIT CIDAM NANG Dr. Sian Za Kham M.B.,B.S.,D.A.,M.A.(Theo)\nMit Cidam Nang.\nNuntakna nei mihing le ganhing khempeuh aa ding inMittang pen athupi mahmah khat hi cih ih thei tek hi. LaiSiangtho sungah na mit un note pumpi aa ding in meivaktawh kibang hi. Na mit uh ciim leh na pumpi khempeuh unhoih tak in thuthei aa namit uh mang leh na pumpi uh aa ding in khuamial ahi hi. (Luke 11:34)Tutung in mit dop dan ding leh mit aa ding aa hoihmehteh mehgah te anek huai dan anuai aa bang in kikup dingin kong tel khia hi.\n1. Nisa lakah ih pai ciangin lukhu peekgol zat ding hoihpen hi. Banghanghiam cih leh nitang sung aa om ultravioletlight kici dat ih mit tawh kisu kha leh sia sak hi. Tua ahihmanin niliim ngah nading in lukhu gol kisam hi.\n2. Mai phiat khit teh mai nul nading in kuamah tawh ki-tanglo mainul sinagtho sinsen zat ding hoih pen hi. Midangtawh ih ki tang leh mitnatna namkhat CONJUNCTIVITIS kicikingahbaih pen hi.\n3.Tuipek tuibual ciang leh lettama nasep na khatpeuh-peuh ih neih teh mitdal goggle khat peuh zat ding hoih pen hi.\n4. Air condition kizat na mun te ah huih mut na lam ahom lo zaw in kidop ding ki sam hi. Cih nop na ah ihmit huih inhong tam mut leh keu ding aa, mit khuamuh na kiam ding hi. Tua tham lo in, Abrasion kici mitnatna nam khat zong kingahbaih thei hi.\n5. Lai sim ciang leh na akizom aa sep ciang in nailang(30 minutes) ki hal in setkan sawmthum (30 seconds) sungapualam en khia ding, tua in mit gim luat ding phatuam sakhi.\n6. Singtehhing aengdildial khawngzong en le hang mit aadingin tawldamna ngah hi.\nNipi kal khat in livei, nawhpai zekzek in lam siau ding.Adang in gen leng nikhat hal in lamsiau in paikhia leng mit-natna namkhat Glaucoma kici apian ding dal hi.\n7. Mitkhaumuh na ahoih nading in kawlkai (Sweet pota-toes) nek ding hoih hi ci in kiciam teh hi. Kawlkai sung ah Vi-tamin A om aa tua in mit khuamuh na hoih sak aa, adiakdiakin zankhuamial sung ah mit khuamuh na khang sak hi cih kimu khia hi. Nidang ihpu/pa te hun lai in Vitamin cih bangkiza kha vet lo. Ka neu lai in zatui a ki gen teh Quinine lo ngalom lo hi. Tua hi aa, Leitung gal pi Nihna sung in galtai buk aacinatna khem peuh ah Ku-nai ci in khavelval kidawn hi.Kawlkai hioh na tawm gen nuam ing. Tuhun ciang inbuhsih lo ngal an in kingaih sun nawm lo hi. Ahi zong in keineu lai ciang ciang in vaimin leh gatam, kawlkai, baal , behulhakai, sii-mai cih bang te anpi in ki ne ngai hi. Kawlkai- tongki ci amin laam a kihuan, tamta tawh tumtan tiltel in nisa ahkipho keu aa, akeu sinsen in bem sungah kikoih in gathuktawh kitui huai aa, tua pen an pi in kine hi. Ih khanglui miteamit uh atek dong in aciim kilkel na pen kawlkai anek manuhhi in teh cileng ki khial lo hi.\n8. Red onions (Lothangsan) sungah Quercetin kici antioxident dat nam khat om aa, tua in mitnatna Cataracts ( Kawl-pau in teng-wdrf) apian ding kham hi ci in ki mu hi. Tua ahihmanin meh huan ciang hih red onion zat ding ciapteh huaihi.\n9. Zing sang tung aa an nek(Breakfast) ciang in Bilberry kici singgah min ne leng hoih hi. Hih sung ah Anthocyano-sides dat om aa, tua in Macular Degeneration ki ci mitnatnaapian ding dal hi. Hih Bilberry pen zatui sai te ah zong kingahthei hi. Thawhbat gah (Avocado), Ankam tak san (Carrot) lehhaimin (Mango) te zong hoih veve hi.\n10. Nipi kalkhat in ngasa nihvei ne zo leh mit aa ding ihhoih hi. Ngasa sungah Omega 3 fatty acid om aa, tua in dry eye syndrome kici mitnatna apian ding kham hi. Ngasa aduhlo ten ngapi thau (sh oil) capsule ne leh zong hoih veve hi.\n11. Nipi kalkhat in Spinach ([if;Eke,f), vokan ling neilo mehteh te nipi khatin ninvei ne ding. Lutein kici datnamkhat Spinach sung ah om aa, tuain Cataracts leh MacularDegeneration apian din gkham ciin kantel na pan kimu hi.Spinach pen nganhuam ahih kei leh garlic (Phulun) tawh helin sathau in kang ding.Hih lai asim kha te tung ah Topa Pasian in thupha hongpia ta hen .\nSource ; Upna Laigil Vol 12, No.5\nItem Reviewed: MIT CIDAM NANG Dr. Sian Za Kham M.B.,B.S.,D.A.,M.A.(Theo) Description: Rating: 5 Reviewed By: Cinpu Zomi


url: =Zekhariah 7 | Siantongluan.net\nZekhariah 7 |\nKumpi Darias in a uk a kum lina, a kha kuana Khislev kha a ni li ni-in Topa in Zekhariah tungah thu gen hi.\nBethel khuamite in, Topa tung panin thupha a ngen ding, leh Vanglian Topa biakinn sunga a om siampite leh kamsangte tungah, "A beisa kum tampi sung ka hihsa uh mah bangin biakinn siatna hangin kapkap lai-in, kha ngana sungin an na tangtanglai ding ka hi uh hiam?" ci-in a dong dingin Sharezer leh Regemmelek, leh a mite uh na sawl uh hi.\nTua ahih ciangin Topa in kei tungah thu hong gen a,\n"Gamsung mi khempeuh leh siampite tungah hih bangin gen in: Amaute in a beisa kum sawmsagih sung kha ngana leh kha sagihna sungin an tangin a kahna uh, kei hong pahtawina uh hilo hi.\nA annek a tuidawnte uh zong, amau duh man bek ahi hi," hong ci hi.\nJerusalem cithei-in a khuasungah mi tampi om a, leitaw lam gam, nitumna lam gam, a kiim a pam khuapite-ah mi tampi tengin a om hun laitakin, tu-a bangmahin Topa in a kamsang masate tung tawnin a gensa thu ahi hi.\nTopa in Zekhariah tungah thu gen a,\n"Note in thu a tangin khenin, khatlekhat tungah itna leh hehpihna kilakin,\nnote lakah a om meigong, tagah, gamdang mite, ahih kei leh mizawngte gim pialoin, khatlekhat kiliatsakna ding na ngaihsut lohna ding uh thu ka hong piazo hi," a ci hi.\nAhi zongin amaute in mang nuam hetlo uh a, hih thute ngaihsutin zong nei nuamlo uh hi.\nAmaute in a lungsim uh suangtum bangin sak sak uh a, Vanglian Topa in tanglai kamsangte tung tawnin a gen thuhilhnate ngai nuamlo uh hi. Tua ahih manin Topa heh mahmah hi.\nAmaute ka hopih ciangin hong ngai nuamlo uh hi; kei zong amaute hong thungetna ka ngai kei ding hi, Vanglian Topa in ci hi.\nTua ahih manin Topa in, "Huihpi mutkhiat bangin amaute thehthang gawpin, a theihngei nailohna uh gamdangah amaute teng ding uh hi. Amau nusiat leitang hoih zong gamkhing suak ding a, a tungah kuamah om nawnloin daicip ding hi," a ci hi.\nTedim Lai Siangtho / Laibu: Zekhariah 7